93 individu ditahan ingkar PKPP

KUALA LUMPUR, 1 Safar 1442H, Sabtu – Seramai 93 individu ditahan atas kesalahan ingkar arahan Perintah Kawalan Pergerakan Pemulihan (PKPP), dengan 85 dikompaun, manakala lapan lagi direman.

Menteri Kanan (Kluster Keselamatan) Datuk Seri Ismail Sabri Yaakob berkata, antara kesalahan dikesan ialah tidak memakai pelitup muka iaitu seramai 33 individu, diikuti 32 individu berkaitan penjarakan fizikal dan 14 individu bagi aktiviti dalam pub dan kelab malam.

“Bagi premis beroperasi tanpa kebenaran melibatkan seramai tujuh individu, enam gagal menyediakan peralatan/rekod butiran diri manakala seorang dikesan gagal kemukakan surat kebenaran keluar/masuk kawasan Perintah Kawalan Pergerakan Diperketatkan (PKPD),” katanya dalam satu kenyataan mengenai perkembangan PKPP di sini, hari ini.

Berhubung berita palsu COVID-19, beliau berkata, sehingga semalam, sebanyak 268 kertas siasatan telah dibuka oleh Polis Diraja Malaysia (PDRM) dan Suruhanjaya Komunikasi dan Multimedia Malaysia (SKMM).

Ismail Sabri memaklumkan, daripada jumlah itu, sebanyak 131 masih dalam siasatan, manakala 35 kes telah didakwa di mahkamah, 12 diberikan notis amaran, 16 dalam proses perbicaraan dan 19 telah mengaku bersalah.

“Pada masa yang sama, sebanyak 370 penafian dan penjelasan mengenai berita palsu telah diperjelaskan kepada orang ramai oleh Pasukan Respons Pantas (PRP) Kementerian Komunikasi dan Multimedia Malaysia (KKMM) yang ditubuhkan bagi membendung penyebaran berita palsu berkaitan COVID-19,” katanya.

Mengenai Operasi Benteng, Ismail Sabri memaklumkan, seramai 65 pendatang asing, tiga tekong dan seorang penyeludup ditahan ketika cuba menyusup masuk ke dalam negara semalam, manakala 14 kenderaan darat turut dirampas dalam operasi itu.

Beliau berkata, 82 sekatan jalan raya dilaksanakan dalam operasi berkenaan, membabitkan PDRM, Agensi Kawalan Sempadan Malaysia (AKSEM) dan Angkatan Tentera Malaysia (ATM).

Sementara itu, beliau berkata, sejak 24 Julai hingga semalam, seramai 30,717 individu telah pulang ke tanah air melalui pintu masuk sempadan antarabangsa dan kesemua mereka ditempatkan di 70 hotel serta lapan premis lain termasuk Institut Latihan Awam (ILA) serta Institusi Pengajian Swasta.

Jelasnya, daripada jumlah itu, seramai 9,753 individu sedang menjalani proses kuarantin wajib manakala 71 individu dihantar ke hospital untuk rawatan dan seramai 20,893 individu telah dibenarkan pulang. -Bernama


Tiada ancaman siber seperti didakwa Anonymous Malaysia

KUALA LUMPUR, 20 Jamadilakhir 1442H, Selasa – Sistem pertahanan dan laman-laman web kerajaan berada dalam keadaan selamat daripada sebarang ancaman siber setakat ini, kata Menteri Kanan (Kluster Keselamatan), Datuk Seri Ismail Sabri Yaakob.

Ismail Sabri berkata demikian ketika diminta mengulas mengenai ancaman kumpulan hacktivist ‘Anonymous Malaysia’ yang pada minggu lepas mengancam untuk menggodam sistem pertahanan negara serta laman-laman web kerajaan.

“Tiada insiden penggodaman mana-mana laman web kerajaan setakat ini dan kita harap kementerian akan terus selamat daripada digodam,” katanya.

Pada 29 Januari lepas, polis telah membuka satu kertas siasatan terhadap ‘Anonymous Malaysia’ yang memberi amaran kedua untuk melancarkan serangan siber selepas ancaman serupa dibuat pada 2017.

Sementara itu, mengulas mengenai penugasan sekatan jalan raya dan rondaan bersama polis dalam memantau prosedur operasi standard (SOP) Perintah Kawalan Pergerakan (PKP), Ismail Sabri berkata sehingga kini seramai 3,562 anggota Angkatan Tentera Malaysia (ATM) terbabit dalam penugasan Operasi Penawar (Op Penawar) itu.

“Seramai 3,027 anggota diatur gerak dalam sekatan jalan raya di seluruh negara manakala 535 anggota lagi terbabit dalam rondaan Unit MPV dan Pasukan Pematuhan,” katanya. – Bernama


Lebih 3,000 pegawai, anggota polis P.Pinang bertugas PRU15

GEORGE TOWN, 17 Rabiulawal 1444H, Jumaat – Polis Pulau Pinang telah bersedia menghadapi penugasan Pilihanraya Umum Ke-15 (PRU15) dengan kekuatan lebih 3,000 pegawai dan anggota.

Timbalan Ketua Polis Pulau Pinang Datuk Fisol Salleh berkata pihaknya ketika ini sedang menunggu pengumuman Suruhanjaya Pilihan Raya (SPR) dalam menentukan perjalanan PRU15 itu.

“Dari segi siap siaga kami telah bersiap sedia pada bila-bila masa bagi memastikan keselamatan dan proses pengundian berjalan dengan lancar, jumlah keanggotaan juga mencukupi untuk bertugas sepanjang PRU15 itu,” katanya pada sidang akhbar di sini hari ini.

Selasa lepas SPR mengumumkan bahawa pihaknya akan mengadakan mesyuarat khas bagi membincangkan dan menentukan PRU15 pada 20 Oktober ini.

Sementara itu, Fisol berkata beberapa jalan di bahagian tanah besar ditutup secara berperingkat bermula 8 hingga 10 pagi, Ahad ini di Padang Kota, sempena Le Tour de Langkawi (LTdL) peringkat keenam. – Bernama


Bajet 2023 bakal bawa kelegaan pada rakyat: Penganalisis

Oleh Ainul Illia Meor Suzurudin

BANGI, 23 Safar 1444H, Isnin – Penganalisis ekonomi melihat Bajet 2023 yang bakal dibentangkan pada 7 Oktober besar kemungkinan akan menjadi bajet terbesar dalam sejarah negara.

Prof Madya Dr Abdul Razmen Abdul Latiff berkata, belanjawan kali ini dijangka mampu membawa kelegaan kepada rakyat dalam menangani kos sara hidup yang semakin meningkat.

“Ini kerana, ia bajet terakhir sebelum Pilihan Raya Umum ke-15 (PRU15) dan sudah pastinya kerajaan mahu memastikan rakyat menyokong sepenuhnya aspirasi kerajaan sedia ada melalui bajet yang populis,” katanya ketika dihubungi Ismaweb.net, hari ini.

Pensyarah Kanan Putra Business School (PBS) itu berkata, jangkaan tersebut juga dipengaruhi Keluaran Dalam Negara Kasar (KDNK) yang semakin kukuh ketika ini.

“Berdasarkan prestasi semasa harga komoditi terutamanya minyak petroleum yang masih kekal tinggi, di samping pertumbuhan KDNK yang positif untuk separuh tahun pertama 2022, memungkinkan kerajaan untuk berani melaksanakan pelbagai program dan inisiatif untuk setiap kumpulan sasaran,” katanya ketika dihubungi Ismaweb.net.

Terdahulu, Perdana Menteri, Datuk Seri Ismail Sabri Yaakob berkata, kerajaan akan memastikan Bajet 2023 yang disediakan adalah berteraskan kesejahteraan dan kebajikan rakyat secara menyeluruh.

Katanya, Bajet 2023 juga akan mengambil kira cabaran yang bakal dihadapi pada tahun depan.

Selain itu, katanya, kerajaan amat prihatin dengan kesulitan dihadapi Keluarga Malaysia dan sentiasa berusaha untuk meringankan beban yang ditanggung khususnya berkaitan kenaikan harga barangan keperluan.

Belanjawan 2023 yang sepatutnya dibentangkan pada 28 Oktober ini akan dibentang tiga minggu lebih awal.

Ia dijadualkan akan dibentangkan di Dewan Rakyat pada 7 Oktober ini, selepas diputuskan dalam mesyuarat Kabinet.

Keputusan mempercepatkan pembentangan belanjawan itu memberi bayangan bahawa pembubaran Parlimen akan dilakukan dalam masa terdekat bagi memberi laluan kepada PRU15.


Bekas Timbalan Menteri Pertahanan meninggal dunia

BANGI, 20 Safar 1445H, Rabu – Bekas Timbalan Menteri Pertahanan, Datuk Seri Dr Abdullah Fadzil Che Wan, 78, meninggal dunia awal pagi tadi.

Allahyarham dilaporkan menghembus nafas terakhir di Hospital Pakar KPJ Tawakkal Kuala Lumpur kira-kira jam 3 pagi.

Jenazah Allahyarham dijangka dikebumikan di Tanah Perkuburan Islam Masjid Panglima Kinta dekat sini pada jam 2 petang ini.

Allahyarham dilantik sebagai Orang Besar Jajahan Kinta pada 2004 selepas bersara daripada politik.

Allahyarham pernah dilantik sebagai Timbalan Menteri Luar (1987-1995) dan Ahli Parlimen Bukit Gantang (1986-2004).

Allahyarham juga diberikan kepercayaan menerajui Persatuan Badminton Malaysia (BAM) selaku presiden selama tujuh tahun daripada tahun 1993 hingga 2000.

Allahyarham meninggalkan seorang balu, Datin Seri Ezatul Hamsiah Hussein dan tujuh anak.


GTA bukan bersifat kaum, tumpu lawan parti seleweng UMNO

BANGI, 9 Muharram 1444H, Ahad – Tun Dr Mahathir Mohamad menafikan Gerakan Tanah Air (GTA) bersifat perkauman atau mahu menyekat orang Melayu berusaha untuk mendapatkan kekayaan.

Sebaliknya, gagasan baharu yang ditubuhkan bersama parti-parti politik Melayu dan pertubuhan bukan kerajaan (NGO) itu bertujuan membentuk satu usaha menukar kerajaan serta menumpukan untuk melawan UMNO yang didakwanya sebagai parti Melayu menyeleweng.

Menurut Pengerusi Parti Pejuang Tanah Air (Pejuang) itu, orang Melayu tidak akan menyokong sekiranya ia adalah sebuah parti bukan Melayu, maka atas sebab itu GTA – yang turut meliputi ahli akademik dan profesional – ditubuhkan untuk bersaing dengan UMNO.

“Dalam pilihan raya, kita sebagai Gerakan Tanah Air akan menentang UMNO dan kita harap mendapat sokongan daripada rakyat, bukan kerana mereka ahli parti sebaliknya sebagai orang Melayu yang sedar dan curiga dengan masa depan.

“Gerakan Tanah Air diadakan sebagai tempat orang Melayu tentukan penyelesaian kepada masalah yang dihadapi dan bersama mendapat tempat mereka dalam negara berbilang kaum ini,” katanya dalam kenyataan, hari ini.

Atas dasar itu, beliau menjelaskan bahawa GTA bukanlah bertujuan untuk merampas harta orang bukan Melayu, apatah lagi menyekat usaha mendapat kekayaan.

Bagaimanapun, katanya, GTA berusaha untuk memperbetulkan kedudukan orang Melayu supaya mereka juga akan mendapat bahagian di dalam negara ini.

“Kita jemput semua orang Melayu yang berasa curiga tentang masa depan mereka menyertai kita ataupun sekurang-kurangnya menyokong perjuangan kita dalam pilihan raya akan datang.

“PRU15 nanti kita akan bertanding sebagai satu gerakan dan akan letak calon-calon daripada parti politik, NGO, individu tertentu, golongan profesional dan akademik,” katanya.

GTA terdiri daripada empat parti tonggak iaitu BERJASA, Pejuang, Parti Perikatan India Muslim Nasional (IMAN) dan Parti Bumiputera Perkasa Malaysia (Putra).

Gerakan itu dijangka bertanding di 120 kerusi Parlimen dan Dewan Undangan Negeri (DUN) pada PRU15, di semua kerusi majoriti Melayu dan yang ditandingi UMNO, khususnya di Semenanjung Malaysia.


RM1.5 juta diperuntuk bantu nelayan terlibat bencana

TUMPAT, 5 Rabiulakhir 1442H, Sabtu – Kementerian Pertanian dan Industri Makanan memperuntukkan RM1.5 juta bagi bantuan bencana dan kebajikan nelayan yang terlibat dengan bencana di seluruh negara tahun ini.

Timbalan Menteri Pertanian dan Industri Makanan II Datuk Che Abdullah Mat Nawi berkata peruntukan itu disalurkan oleh kerajaan bagi bantuan segera, meringankan bebanan para nelayan yang terlibat dengan musibah dan bencana.

“Setakat hari ini (21 November) kami telah membelanjakan lebih RM800,000 bagi memberikan sumbangan kepada nelayan yang ditimpa bencana di seluruh negara.

“Di Kelantan sahaja, kami telah mengeluarkan hampir RM100,000 untuk disampaikan kepada 28 nelayan terlibat dengan bencana seperti rumah terbakar dan sebagainya,” katanya kepada pemberita selepas Penyampaian Sumbangan Kepada Nelayan di Bawah Program Bencana Alam dan Kebajikan Nelayan.

Sumbangan itu diberikan kepada seorang nelayan, Nawawi Che Soh yang kediamannya musnah dalam kebakaran pada 25 Oktober lalu.

Sementara itu, Che Abdullah berkata semua agensi dan jabatan di bawah kementerian itu diminta bersiap sedia bagi menghadapi musim tengkujuh bagi menghulurkan bantuan kepada masyarakat.

Mengenai masalah yang dihadapi 20 penternak ikan di Laguna Sri Tujoh di sini yang kerugian ratusan ribu ringgit, beliau berkata jabatan berkaitan telah mengambil maklumat berhubung perkara itu.

“Agensi kami telah turun padang untuk mengambil maklumat..kami akan bantu keperluan yang perlu dibantu kepada penternak terlibat,” katanya.

Sebelum ini media melaporkan kira-kira 20 penternak ikan sangkar di Laguna Sri Tujoh berdepan dengan kerugian mencecah ratusan ribu ringgit selepas banyak ikan mati akibat kualiti air kotor.

Kejadian itu disebabkan pelepasan air ketika proses pembersihan sungai menyebabkan keladak dan sisa tumbuhan dialirkan masuk ke kawasan ternakan. – Bernama


Orang ramai kecewa gagal daftar slot vaksin AstraZeneca

BANGI, 14 Syawal 1442H, Rabu – Rata-rata netizen meluahkan rasa kecewa ekoran kegagalan menembusi laman web untuk menempah slot dalam Inisiatif Pelawaan Pengambilan Vaksin AstraZeneca pusingan kedua yang dibuka tengah hari ini.

Meskipun telah menunggu lebih awal daripada waktu yang ditetapkan iaitu 12 tengah hari, laman web tersebut mengundang kekecewaan apabila Jawatankuasa Khas Jaminan Akses Bekalan Vaksin COVID-19 (JKJAV) menerusi Twitter berkata, pendaftaran ditangguhkan selama 15 minit kerana pasukan teknikal berusaha untuk mengemas kini laman web tersebut.

“Halaman tempahan masih dikemas kini. Anda boleh mula menempah slot anda pada jam 12.15 tengah hari. Mohon maaf atas kesulitan itu,” ciapnya di laman Twitter, hari ini.

Ketika pemohon cuba mengakses laman web ini sekitar jam 12.15 tengah hari, ada yang menerima pemberitahuan mengatakan bahawa mereka telah disekat dari laman pendaftaran di www.vaksincovid.gov.my dan ada juga menerima mesej menunjukkan terdapat terlalu banyak permintaan untuk mengaksesnya.

Laman web ini akhirnya dapat diakses sekitar jam 12.20 tengah hari tetapi masalahnya tidak berakhir di situ, kata The Star.

Terdapat rungutan daripada pemohon kerana tidak dapat memilih slot kerana petak dan tarikh janji temu tidak berfungsi ketika pemohon mengklik di negeri masing-masing.

Terdapat juga aduan pemohon yang tidak menerima mesej setelah menyelesaikan pendaftaran, membuat mereka tertanya-tanya apakah permohonan mereka telah selesai.

Namun, ada yang berjaya mendaftar. Hampir jam 1 tengah hari, JKJAV menulis ciapan bahawa lebih daripada 300,000 daripada satu juta slot untuk direbut hari ini telah penuh.

Bagaimanapun, selepas kira-kira sejam, tempahan janji temu untuk pusingan kedua dilaporkan sudah pun ditutup.

“Mereka yang layak akan menerima janji temu dalam masa terdekat. Terima kasih bagi mereka yang mendaftar untuk membantu negara mencapai imuniti kelompok,” katanya.


115 bekas ahli DAP masuk PAS

SANDAKAN, 21 Zulkaedah 1443H, Selasa – Seramai 115 bekas anggota parti rasis dan cauvinis DAP di Sabah menyerahkan borang permohonan untuk menyertai PAS.

Borang permohonan itu dilaporkan diserahkan kepada Setiausaha PAS Sabah, Dr Aliakbar Gulasan oleh wakil mereka, Muhammad Idris pada majlis yang diadakan di Kampung Mangkalinau, kelmarin.

Muhammad Idris berkata, punca mereka menyertai PAS adalah kerana hilang keyakinan terhadap kepemimpinan DAP khususnya dalam isu yang melibatkan kebajikan masyarakat.

Sehubungan itu, beliau yang juga ketua masyarakat merakamkan penghargaan kepada PAS Sabah dan berharap dapat membantu PAS dalam gerak kerja untuk terus menjadi parti pilihan rakyat negeri ini.

“Kami yakin PAS sebuah parti yang betul-betul memperjuangkan nasib dan kebajikan rakyat merentasi fahaman politik, bangsa dan agama,” katanya seperti dilapor Harakahdaily, hari ini.

Sementara itu, menyambut baik permohonan tersebut, Dr Aliakbar berkata, ini adalah bukti bahawa PAS memperoleh keyakinan dan kepercayaan dalam kalangan rakyat Sabah.

Katanya, mereka melihat kesungguhan PAS memperjuangkan nasib dan kepentingan rakyat tanpa menunggu waktu pilihan raya semata-mata.


Ambil iktibar konflik Afghanistan

Oleh Siti Hafidah Abd Ghaffar

BANGI, 9 Muharram 1443H, Rabu – Negara Islam perlu mengambil iktibar berhubung situasi yang berlaku di Afghanistan lebih-lebih lagi melibatkan konflik dalaman serta kebergantungan kepada kuasa luar.

Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni tidak menolak kemungkinan negara akan terjebak dalam masalah sama seperti Afghanistan jika membiarkan perpecahan politik sesama umat Melayu Islam berlarutan lebih panjang.

Katanya, pekembangan di Afghanistan adalah perkembangan yang mencabar walaupun ia boleh dijangkakan begitu sejak 30 tahun lepas.

“Kestabilan dan keamanan adalah tema yang seolah-olah hilang di Afghanistan sejak berdekad lamanya.

“Bermula dari fasa perang Afghanistan-Soviet, diikuti dengan pertelingkahan sesama kumpulan-kumpulan mujahidin dalam menentukan pemerintah negara, diikuti dengan penguasaan Taliban yang mengamalkan dasar yang agak ekstrem dan berakhir dengan era Afghanistan di bawah ‘penjagaan’ tentera Amerika Syarikat (AS).

“Kini ia memasuki era baru dengan kemunculan Taliban yang menjanjikan wajah baru dalam pentadbiran negara,” katanya dalam kenyataan.

Susulan keadaan semasa di Afghanistan, Ustaz Fauzi berkata, cabaran utama negara itu antaranya untuk mengembalikan kehidupan bersosial yang tenang setelah sekian lama duduk di dalam kancah peperangan.

Katanya, pemerintah perlu ada gambaran menyeluruh mengenai bagaimana bentuk negara Islam yang sebenar dan langkah-langkah awal untuk menuju ke arah itu.

“Jika gambaran bentuk negara itu sendiri tidak jelas, dengan mudah akan berlaku sama ada keekstreman melampau dalam pengurusan negara atau pengabaian banyak aspek hingga menyebabkan pembangunan negara tidak berlaku secara menyeluruh.

“Dan kedua-duanya akan merugikan negara untuk tempoh berdekad lagi yang akan datang,” katanya.

Dalam pada itu, beliau menggesa rakyat Afghanistan membina kekuatan dalaman sendiri dan memutuskan kebergantungan kepada kuasa luar sedikit demi sedikit.

Ini kerana masih ramai rakyat yang risau nasib mereka apabila tentera AS tidak ada lagi di negara itu.

“Ini menunjukkan kebergantungan yang tinggi kepada kuasa luar masih wujud dalam pemikiran sebahagian rakyat.

“Dan tidak mustahil dengan perasaan itu, rakyat akan mengambil jalan pintas untuk menerima perlindungan dari kuasa luar lain seperti China dan sebagainya,” katanya.


Sultan Ibrahim perkenan penubuhan Persatuan Anak Bangsa Johor

JOHOR BAHRU, 8 Syaaban 1442H, Isnin – Sultan Johor Sultan Ibrahim Sultan Iskandar hari ini memperkenankan penubuhan Persatuan Anak Bangsa Johor (PABJ) yang berperanan menyatukan anak Johor.

Sultan Johor bertitah bahawa baginda sentiasa menitikberatkan perpaduan dalam kalangan Bangsa Johor yang menjadi tunjang kemajuan serta pembangunan negeri ini.

“Saya tiada masalah dalam penubuhan persatuan ini, saya mahu Jawatankuasa Interim berbincang secara terperinci mengenai perlembagaan persatuan dan perkara-perkara lain.

“Selepas disiapkan draf Perlembagaan, boleh mengadap semula untuk saya menelitinya kerana saya mahu ia (PABJ) adil kepada semua kaum,” titah Sultan Ibrahim kepada Royal Press Office (RPO), yang dimuat naik di Facebook rasmi baginda, di sini hari ini.

Terdahulu, Sultan Johor berkenan menerima mengadap Presiden Interim PABJ Datuk Mohsen Hasbollah bersama Naib Presiden Interim Law Boo Song dan M.Pubalan; Setiausaha Interim Radiah Nordin serta Sekretariat Interim Lutfi Radzi di Pejabat Mados, Istana Bukit Pelangi, pagi ini.

Turut dipersembah kepada Baginda dalam pertemuan itu ialah kertas kerja penubuhan PABJ termasuk ringkasan kronologi penubuhan persatuan, hala tuju, objektif dan carta organisasi. – Bernama


Polis sahkan terima laporan bayi tertukar

SHAH ALAM, 2 Zulkaedah 1442H, Ahad – Polis mengesahkan telah menerima laporan berhubung kejadian membabitkan dua pasangan tertukar bayi di sebuah hospital swasta, di sini semalam.

Ketua Polis Daerah Shah Alam ACP Baharudin Mat Taib berkata laporan berkenaan dibuat oleh suami kepada usahawan dalam talian Siti Suriani Wahiddin, iaitu satu daripada pasangan yang terlibat, di Ibu Pejabat Polis Daerah Shah Alam pada 9 pagi tadi.

“Laporan polis dibuat selepas si suami menyedari nama ibu pada tanda nama di kaki bayi tersebut bukan nama isterinya semalam, tetapi nama wanita lain yang dipercayai turut melahirkan bayi di hospital sama.

“Laporan itu bagi membolehkan polis menjalankan siasatan lanjut,” katanya ketika dihubungi pemberita di sini hari ini.

Menurut laporan media, Siti Suriani atau lebih dikenali sebagai Siti Jamumall, melahirkan bayi lelaki di sebuah hospital swasta di Shah Alam, awal pagi kelmarin (11 Jun) manakala tanda nama di kaki bayi itu tertera nama wanita lain dan waktu dilahirkan pada 3.02 petang, 10 Jun (Khamis).

Tanpa menyedari bayi berkenaan tertukar, pihak hospital telah membenarkan Siti Suriani serta bayi tersebut pulang ke rumah semalam.

Kejadian berkenaan tular menerusi media sosial berikutan perkongsian Siti Suriani di Facebook (FB) Live pada 7.40 malam semalam yang mendapat 1.3 juta tontonan dengan 40,000 tanda reaksi, 56,000 komen dan dikongsi 37,000 kali.

Menerusi FB Live itu, Siti Suriani turut memaklumkan beliau sudah menemui semula bayinya, bagaimanapun bercadang mengambil tindakan undang-undang ekoran kecuaian hospital berkenaan dan membuat laporan polis bagi membolehkan tindakan susulan. – Bernama


Anak muda perlu nafas baharu, bukan ‘warlord’

LIMA Prinsip Rukun Negara kita dimulai dengan Kepercayaan Kepada Tuhan dan Kesetiaan Kepada Raja dan Negara. Saya ringkaskan sahaja dengan ungkapan kesetiaan kepada agama, bangsa dan negara, kerana institusi Raja itu mewakili kedudukan agama dan bangsa. Rakyat Malaysia, terutamanya mereka yang mendapat pendidikan rendah dan menengah di sekolah kebangsaan, tahu, faham dan hafal Lima Prinsip Rukun Negara ini. Sekolah vernakular, saya tidak pasti.

Bagaimanapun, sudah menjadi fenomena di Malaysia, wakil rakyat yang dipilih oleh rakyat tidak menumpahkan taat setia kepada agama, bangsa dan negara, tetapi mereka lebih mengutamakan keredaan pemimpin parti yang menentukan mereka sebagai calon pilihan raya.

Demokrasi secara mudahnya ialah konsep pemerintahan yang sumber kuasanya ialah orang ramai, menerusi wakil-wakil yang mereka pilih. Hampir kesemua calon yang bakal dipilih sebagai wakil rakyat itu ditentukan oleh individu pemimpin parti politik. Hanya segelintir calon bebas. Begitulah, akhirnya yang dikatakan demokrasi itu sebagai kuasa di tangan rakyat, sebenarnya tidak. Kuasa itu berpusat pada ketua parti, serta ahli-ahli yang mengampunya demi kepentingan peribadi masing-masing.

Pada hari ini, kita sedang melihat senario huru hara politik akibat sikap wakil rakyat yang membelakangkan kepentingan agama, bangsa dan negara. Perkara ini bukan setelah Tun Mahathir meletakkan jawatan sebagai Perdana Menteri ketujuh, malah lama sebelum itu, apabila perebutan kuasa sudah menjadi matlamat dalam kalangan pemimpin-pemimpin parti. Perebutan kuasa ini menyebabkan mereka menanamkan kesetiaan pengikut kepada diri mereka, bukan lagi kepada agama, bangsa dan negara. Mereka inilah yang dipanggil sebagai ‘warlord’.

Saya bawakan beberapa contoh sahaja. Kita semua sedia maklum tentang budaya politik wang dalam sesetengah parti Melayu, sehingga pemimpin mereka sendiri mengakuinya sebagai barah, dalam keadaan ada yang mengangkat slogan “cash is king”. Kelebihan kuasa pemerintahan yang berada dalam tangan digunakan untuk mengumpulkan kuasa wang, untuk “membeli” kesetiaan pengikut dan rakyat. Kesetiaan pengikut untuk memastikan mereka kekal berkuasa dalam parti, manakala kesetiaan rakyat bagi mengekalkan mereka memerintah negara.

Budaya politik wang ini sebenarnya telah menguasakan golongan kapitalis ke atas politik negara. Ini kerana mereka mempunyai tunai yang banyak untuk keperluan politik wang. Sumbangan mereka kepada individu pemimpin parti politik, tidak percuma. Mesti ada timbal balas. Tidak hairanlah, isu Tanah Rizab Melayu yang semakin berkurangan tak pernah selesai. Itu hanya satu contoh, daripada banyak penyelewengan yang dilakukan akibat memenuhi selera kapitalis. Tak larat saya nak bawakan semua kes. Ini semua adalah ketidaksetiaan kepada agama, bangsa dan negara. Ini adalah kesetiaan buta tuli kepada wang dan mereka yang memberi wang.

Contoh pengalihan kesetiaan, daripada ditumpahkan kepada agama, bangsa dan negara, kepada individu pemimpin parti, ialah kenyataan bahawa perbezaan antara PAS dan DAP hanyalah lima peratus. Kita semua tahu kenyataan ini dibuat dalam konteks perebutan kuasa, agar kesetiaan pengikut kepada pemimpin tidak berkocak. Ini kerana terdapat pertentangan yang amat nyata antara prinsip perjuangan Islam dan prinsip perjuangan DAP.

DAP memperjuangkan konsep negara sekular, demokrasi sosialis. Perjuangan ini bukan sahaja bertentangan dengan ideologi Islam yang diperjuangkan PAS, malah turut bertentangan dengan Perlembagaan Persekutuan. Perlembagaan kita jelas menunjukkan bahawa negara ini beragama, bukan sekular, dengan kedudukan institusi Raja berdaulat berperanan melindungi agama Islam. Institusi Raja dan institusi-institusi agama Islam yang mempunyai kuasa ke atas umat Islam, adalah jelas menunjukkan identiti negara ini bukan sekular.

Sehubungan itu, DAP, sejak dahulu, berada dalam kedudukan songsang dengan identiti negara. Songsang dengan kedaulatan institusi Raja. Songsang dengan peruntukan hak istimewa orang Melayu. Songsang dengan kedudukan Islam sebagai agama persekutuan. Songsang dengan dasar bahasa kebangsaan. Songsang dengan dasar budaya kebangsaan. Perkara ini difahami oleh rakyat biasa. Kesetiaan kepada agama, bangsa dan negara menuntut rakyat agar menolak DAP. Namun, pemimpin parti telah mengalihkan kesetiaan itu kepada parti, demi perebutan kuasa. Penyimpangan kesetiaan inilah yang akhirnya menyumbang ke arah peningkatan sokongan orang Melayu kepada DAP dan seterusnya menguasakan mereka pada PRU ke 14.

Cukuplah dua contoh di atas, yang menunjukkan bahawa kesetiaan kepada agama, bangsa dan negara telah disimpangkan oleh ‘warlord’, kepada kesetiaan kepada mereka. Fenomena penyimpangan ini menjadi semakin teruk pada hari ini. Ada pemerhati yang menyebutnya sebagai gila. Wakil rakyat tidak lagi taat kepada ketua parti, sebaliknya melompat ke sana sini, demi mentaati nafsu buas masing-masing, yang “merogol” kesetiaan kepada agama, bangsa dan negara.

Jalan keluar daripada kemelut ini ialah kita memerlukan parti politik yang menjunjung prinsip bahawa kesetiaan kepada agama, bangsa dan negara mengatasi kesetiaan kepada pemimpin parti. Segala jalan yang boleh membawa kepada fenomena ketidaksetiaan kepada agama, bangsa dan negara, hendaklah dihapuskan. Tiada politik wang dan tiada ketaatan membuta tuli kepada ‘warlord’.

Ini impian gaya politik masa depan. Gaya politik yang membebaskan anak muda daripada cengkaman kawalan ‘warlord’. Keluar daripada tradisi masa kini. Keluar bukan bermakna bebas menjadi anarki dan liberal, tetapi keluar untuk mewujudkan satu suasana persekitaran segar dan baharu, berasaskan kesetiaan kepada agama, bangsa dan negara.

Impian ini tidak mungkin dicapai melalui parti-parti besar sedia ada. Laluan untuk anak muda bagi melakukan perubahan hampir tertutup. Setara Khairy Jamaludin, Nurul Izzah dan Rafizi, yang kelihatan liberal itu pun gagal, dalam parti masing-masing, inikan pula percubaan anak-anak muda yang ada kecenderungan konservatif.

Sehubungan itu, saya mempelawa anak-anak muda untuk bersama BERJASA. BERJASA disediakan sebagai parti masa depan, untuk anak-anak muda yang sudah muak dan meluat dengan perangai ahli politik veteran sekarang. Di BERJASA, anda bebas mencorakkan masa depan parti dan negara, menurut kerangka kesetiaan kepada agama, bangsa dan negara. Walaupun sudah lebih 40 tahun ditubuhkan, BERJASA kini berada dalam keadaan “fresh” di bawah barisan kepimpinan baharu.

Ya, BERJASA tiada kerusi dan tiada kuasa buat masa ini. Tetapi kekuatan yang hilang daripada kita selama ini ialah idea dan agenda. Semua orang bercakap dan berebut kerusi dan kuasa, tetapi mereka tiada idea dan agenda. Idea dan agenda itu ada pada BERJASA, yang turut mengalu-alukan sumbangan daripada anak muda untuk mengayakan lagi idea dan agenda itu.

Kita amat yakin, pemilih anak muda akan beralih selera kepada parti yang ada idea dan agenda yang jelas, dan itu akan memberikan mereka kerusi, pada masa hadapan. Berakit-rakit ke hulu, berenang-renang ke tepian.

Ustaz Mohd Hazizi Ab Rahman
Naib Presiden BERJASA


PKPB di Selangor, Kuala Lumpur lanjut hingga 14 Januari

PUTRAJAYA, 13 Jamadilawal 1442H, Isnin – Perintah Kawalan Pergerakan Bersyarat (PKPB) yang dikuatkuasakan di Selangor dan Kuala Lumpur akan dilanjutkan sehingga 14 Januari tahun depan, kata Menteri Kanan (Keselamatan, Datuk Seri Ismail Sabri Yaakob.

Beliau mengatakan bahawa mesyuarat khas Majlis Keselamatan Nasional (MKN) telah memutuskan untuk melanjutkan perintah berikutan tingginya jumlah kes COVID-19 yang direkodkan di Selangor dan juga di Wilayah Persekutuan.

Katanya, kesemua sembilan daerah di Selangor, termasuk Hulu Selangor, Kuala Selangor dan Sabak Bernam, yang sebelumnya dicatatkan sebagai zon hijau, kini menjadi zon merah.

“Bagi Kuala Lumpur, ada 12,494 jumlah kes positif COVID-19 pada 27 Disember dan Kementerian Kesihatan memaklumkan bahawa ada kluster baru yang dikenal pasti.

“Dengan nasihat Kementerian Kesihatan, kita telah memutuskan untuk melanjutkan PKPB selama 14 hari lagi di Selangor dan Kuala Lumpur, iaitu dari 1 Januari hingga 14 Januari,” katanya sebentar tadi.


10,109 calon SPM 2022 peroleh semua A

PUTRAJAYA, 19 Zulkaedah 1444H, Khamis – Seramai 10,109 calon Sijil Pelajaran Malaysia (SPM) 2022 memperoleh keputusan cemerlang gred A+, A dan A- dalam semua mata pelajaran, umum Ketua Pengarah Pendidikan, Datuk Pkharuddin Ghazali hari ini.

Mengumumkan keputusan peperiksaan SPM 2022 di sini hari ini, beliau berkata, pencapaian calon SPM pada 2022 adalah lebih baik apabila merekodkan Gred Purata Nasional (GPN) sebanyak 4.74 berbanding 4.86 pada tahun sebelumnya.

Nilai GPN yang lebih kecil menunjukkan pencapaian calon yang lebih baik.

Seramai 373,974 calon menduduki SPM 2022.

“Seramai 75,322 calon SPM 2022 pula merekodkan pencapaian kepujian iaitu sekurang-kurangnya gred C untuk semua mata pelajaran,” katanya.

Pkharuddin berkata, seramai 342,742 atau 91.6 peratus calon SPM 2022 layak menerima sijil berbanding 88.1 peratus atau 336,630 calon pada tahun lepas.

“Ini merupakan pencapaian terbaik sejak syarat pensijilan 2013 diperkenalkan dan buat julung kalinya melebihi 90 peratus,” katanya syarat pensijilan SPM yang ditetapkan mulai 2013 adalah calon mesti memperoleh sekurang-kurangnya lulus dalam mata pelajaran Bahasa Melayu dan Sejarah.

Pkharuddin berkata, jurang pencapaian calon SPM 2022 antara bandar dan luar bandar semakin mengecil iaitu sebanyak 0.03 mata kepada 0.43 pada SPM 2022 berbanding 0.46 pada SPM 2021.

GPN bagi kategori sekolah-sekolah pula yang jelas menunjukkan peningkatan adalah sekolah menengah agama rakyat iaitu daripada 6.10 pada 2021 kepada 5.71 pada 2022, katanya.

“Ini adalah kali pertama sekolah menengah agama rakyat mendapat gred purata nasional di bawah daripada angka 6.0,” katanya sambil menambah pencapaian GPN sekolah menengah agama negeri pula pada 2022 adalah 4.60 berbanding 4.80 tahun sebelumnya.

Ditanya faktor peningkatan dalam SPM 2022, Pkharuddin berkata, pelajar SPM 2022 lebih bersedia dengan Kurikulum Standard Sekolah Menengah (KSSM) yang diperkenalkan Kementerian Pendidikan (KPM).

“Ini adalah tahun kedua format baharu KSSM, jadi mungkin guru dan pelajar sudah ada rujukan tahun sebelumnya dan mereka lebih bersedia.

“Peningkatan prestasi SPM 2022 juga boleh dikaitkan dengan prestasi mata pelajaran sejarah yang mencatatkan prestasi tinggi dalam mata pelajaran teras,” katanya.

Mulai peperiksaan SPM 2021, kesemua mata pelajaran yang diuji adalah berdasarkan KSSM yang diperkenalkan pada 2017.

Melalui format baharu itu, KPM turut melaporkan kemahiran lisan murid melalui Ujian Bertutur dan Ujian Mendengar bagi mata pelajaran Bahasa Melayu dan Bahasa Inggeris. – Bernama


Desak percepat PRU15 tonjol gila kuasa BN

BANGI, 23 Safar 1444H, Isnin – Kenyataan Pengerusi Barisan Nasional (BN) kononnya sanggup meredah banjir dan hujan lebat, jika Pilihan Raya Umum ke-15 (PRU15) diadakan hujung tahun ini, seolah-olah orang yang hilang kewarasan.

Ketua Pejuanita Parti Pejuang Tanah Air (Pejuang), Datin Paduka Che Asmah Ibrahim berkata, tindakan itu memaparkan sikap sebenar UMNO dan BN dalam menentukan percaturan kuasa di dalam negara dengan mempertaruhkan nyawa rakyat.

“Yang penting mereka ingin mendapatkan semula kuasa memerintah negara untuk melepaskan tengkuk kluster mahkamah di kalangan pimpinan UMNO, bukannya seorang tetapi berjemaah dari kepala sehingga ke ekor.

“Justeru, rakyat Malaysia sepatutnya sudah dapat menilai sikap rakus, terdesak dan gila kuasa UMNO dan BN dalam usaha ingin merampas semula kuasa pemerintahan tanpa sedikit pun rasa bertanggungjawab terhadap nasib rakyat dan kemusnahan negara,” katanya dalam kenyataan.

Terdahulu, Datuk Seri Dr Ahmad Zahid Hamidi yang juga Presiden UMNO berkata, isyarat yang diberikan ahli parti supaya PRU15 diadakan dalam masa terdekat ini adalah jelas dan nyata.

“Kita tengah tunggu tarikh keramat, namun kita tahu ada kekangan akhir tahun ini iaitu banjir, hujan lebat dan angin monsun Timur Laut.

“Tetapi kalau Perdana Menteri bubar masa banjir pun, sanggup redah banjir untuk bertanding,” kata Zahid.

Mengulas lanjut, Che Asmah berkata, Perdana Menteri, Datuk Seri Ismail Sabri Yaakob sewajarnya mengumumkan tahap kesiapsiagaan negara menghadapi musim banjir dalam masa terdekat, bukannya tarikh pembubaran Parlimen.

Negara sepatutnya mengambil iktibar dari kegagalan kerajaan Barisan Nasional (BN) dan Perikatan Nasional (PN) dalam mengendalikan bencana banjir hujung tahun 2021 sehingga menyebabkan kehilangan nyawa.

“Bahkan harta benda jutaan ringgit di mana kesannya masih ada yang belum dapat dipulihkan sepenuhnya sehingga ke hari ini. Apatah lagi bila sudah ada amaran dari Jabatan Meteorologi kemungkinan berlaku banjir besar disebabkan faktor La Nina dan perubahan iklim yang sedang melanda dunia.

“Dalam situasi ini, sebuah kerajaan yang bertanggungjawab sepatutnya sedang sibuk membuat persiapan bagi menghadapi sebarang kemungkinan banjir besar dengan melengkapkan data-data sumber negara yang diperlukan untuk menggerakkan kerja menyelamat dan pemindahan bagi mengurangkan kesan banjir kepada rakyat.

“Di samping itu kerja-kerja membersihkan saliran parit dan longkang juga sepatutnya digiatkan oleh pihak kerajaan tempatan bagi mengelakkan banjir kilat semasa hujan lebat,” katanya.

Beliau berkata, semua aktiviti kerja tanah dari projek pembangunan perlu dipantau dengan lebih kerap dan tegas.

“Pemantauan dan pemeriksaan ke kawasan-kawasan cerun dan kawasan-kawasan sensitif alam sekitar perlu dibuat.

“Tahap kesiapsiagaan ini yang perlu diumumkan oleh Perdana Menteri kepada rakyat dalam masa terdekat dan bukannya tarikh pembubaran Parlimen,” katanya.


FDA syor suntikan tahunan vaksin COVID-19

WASHINGTON, 2 Rejab 1444H, Selasa – Pihak berkuasa kesihatan Amerika Syarikat (AS) pada Isnin mengeluarkan pelan baharu mengenai suntikan dos penggalak vaksin COVID-19, lapor Agensi Anadolu.

Menurut Pentadbiran Makanan dan Ubat-ubatan (FDA) di bawah pelan baharu itu FDA mencadangkan pemberian suntikan vaksin COVID-19 secara tahunan untuk kebanyakan golongan dewasa di negara ini sama seperti suntikan influenza.

Perkara itu dinyatakan dalam satu dokumen taklimat yang dikeluarkan menjelang mesyuarat pakar vaksin yang dijadualkan pada Khamis.

“Tetapi sebarang rancangan untuk vaksin COVID-19 itu mesti mengambil kira masa yang diperlukan untuk menghasilkan dos vaksin yang mencukupi,” kata FDA.

Keputusan mengenai komposisi vaksin yang disyorkan boleh dibuat tepat pada masanya mengikut pengeluaran tidak lewat daripada September setiap tahun.-  Bernama


BERJASA sasar menang lima kerusi Parlimen

BANGI, 17 Rabiulawal 1444H, Jumaat – BERJASA berhasrat untuk bertanding di kerusi Parlimen Putrajaya, Shah Alam, Sepang, Kota Bharu dan Baling pada Pilihan Raya Umum ke-15 (PRU15).

Perkara itu diumumkan Timbalan Presiden BERJASA, Datuk Mohd Rosli Ramli selepas parti komponen Gerakan Tanah Air (GTA) itu mengenal pasti 40 calon boleh menang untuk bertanding dalam PRU15.

Beliau berkata, hasrat itu disuarakan kerana BERJASA pernah menggerakkan jentera parti di kawasan berkenaan sebelum ini.

“Kita yakin bahawa BERJASA boleh menyumbang kerusi kepada pertubuhan kerajaan baharu di bawah GTA.

“Antara kerusi-kerusi yang kita telah kenal pasti adalah Putrajaya, Shah Alam, Sepang, Kota Bharu, Baling dan beberapa kawasan lain,” katanya menerusi video ringkas yang disiarkan Facebook BERJASA.

Bagaimanapun difahamkan senarai kawasan itu masih dalam perbincangan Majlis Tertinggi (MT) GTA.

BERJASA adalah sebahagian komponen GTA yang turut terdiri daripada Pejuang, Parti Perikatan India Muslim Nasional (IMAN) dan Parti Bumiputera Perkasa Malaysia (Putra).

Memandangkan penubuhan GTA belum diluluskan Jabatan Pendaftaran Pertubuhan (ROS), semua komponen gerakan itu bersetuju menggunakan logo Pejuang bagi menghadapi PRU15.


Tuntut segera pasport elak dilupuskan

BATU KURAU, 24 Zulhijjah 1443H, Ahad – Rakyat Malaysia yang telah memperbaharui pasport secara dalam talian perlu menuntut segera dokumen berkenaan bagi mengelak daripada dilupuskan dalam tempoh 90 hari, kata Menteri Dalam Negeri Datuk Seri Hamzah Zainudin.

Beliau berkata perkara itu juga selaras dengan peraturan yang telah termaktub di bawah bidang kuasa Jabatan Imigresen Malaysia, yakni apabila seseorang itu telah membuat pasport, menjadi tanggungjawab juga kepada individu berkenaan untuk menuntutnya.

“Bukan menjadi bidang kuasa kepada Jabatan Imigresen pula untuk hantar kepada mereka, walaupun diakui mungkin terdapat masalah tertentu yang menyebabkan pasport berkenaan gagal dituntut,” katanya kepada pemberita selepas menutup Program Kita Demi Negara di Dewan Astaka Batu Kurau, hari ini.

Beberapa media sebelum ini melapokan Jabatan Imigresen Malaysia memaklumkan terdapat 2,600 pasport yang telah diperbaharui secara dalam talian yang masih tidak dituntut setakat ini.

Mengulas mengenai program hari ini, Hamzah berkata lebih 2,000 individu telah berdaftar sebagai Sahabat Kita Demi Negara yang berperanan sebagai mata dan telinga pihak kerajaan khususnya berkaitan isu melibatkan keselamatan negara. – Bernama


Jangan main pintu belakang

DATUK Seri Ismail Sabri Yaakob,
Betul, jangan main pintu belakang.

1. Menteri Kanan Keselamatan, Datuk Sri Ismail Sabri telah mengeluarkan kenyataan dan arahan yang sangat jelas supaya semua kilang-kilang arak di seluruh negara ditutup sepanjang tempoh Perintah Kawalan Pergerakan (PKP) 3.0.

2. Ia dilakukan atas sebab dan justifikasi yang mudah. Operasi kilang arak bukan tergolong dalam ‘essential service’ dan arak tidak termasuk dalam kategori minuman keperluan asas rakyat.

3. Yang peliknya, bagaimana Kementerian Perdagangan Antarabangsa dan Industri (MITI) di bawah kepimpinan Datuk Seri Azmin Ali boleh mengeluarkan surat kebenaran kepada kilang arak yang tersohor di Shah Alam untuk beroperasi?

4. Adakah pegawai kementerian beliau terlepas pandang? Atau beliau sendiri yang tersilap? Atau ada tangan-tangan ghaib yang memainkan peranan dalam polemik ini?

5. Kenyataan ‘bodoh’ Dewan Perniagaan dan Perindustrian Antarabangsa Malaysia (MICCI) yang mempertikaikan arahan Menteri Kanan Keselamatan dan mengatakan ianya adalah satu diskriminasi dapat memberikan kita gambaran siapa sebenarnya yang dimaksudnya dengan tangan-tangan ghaib tersebut.

6. Saya berharap Datuk Seri Azmin bertindak tegas memperbaiki kesilapan ini dan bersatu hati dengan barisan kabinet yang lain dalam hal ini

7. Jangan terpengaruh dengan desakan kapitalis ekonomi yang cauvinist. Jangan main pintu belakang!

Nampak apa yang saya pegang tu? Fikir-fikirkan.

Ir Ts Muhammad Lukman Al Hakim
Setiausaha Agung BERJASA


Tamadun runtuh bukan sebab ekonomi, tapi kerana tatakelola rosak

PUTRAJAYA, 14 Rabiulawal 1445H, Sabtu – Kejayaan sesebuah tamadun merupakan hasil pimpinan pemimpin yang mempunyai hati nurani yang bersih dan tidak hanya bergantung kepada kerangka ekonomi, sosial, pendidikan dan teknologi, kata Perdana Menteri, Datuk Seri Anwar Ibrahim.

Anwar berkata, tanpa ciri itu pada pemimpin, sesebuah tamadun akan runtuh sekiranya soal nilai dan akhlak tidak diberi tumpuan dalam agenda pembangunan tamadun.

“Dalam dunia moden dan teknologi maju, kena ada nilai dan akhlak. Tamadun yang runtuh bukan sebab ekonomi atau sosial, tetapi kerana tiada nilai dan akhlak, sebab itu tatakelola rosak.

Apabila tatakelola lemah, negara akan jatuh,” kata Anwar ketika menyampaikan amanat pada Majlis Ilmu MADANI dan Sesi Dialog Perdana Menteri bersama pegawai Jabatan Kemajuan Islam Malaysia (Jakim) dan agensi agama di Seri Perdana, di sini malam tadi.

Anwar berkata, sejak beliau memimpin Kerajaan Perpaduan pada November lepas, agenda untuk mengangkat martabat Malaysia di mata dunia menjadi agenda utamanya dengan dibantu barisan Menteri Kabinet yang mewakili pelbagai kaum dan agama.

“Saya pegang jawatan ini, Alhamdulillah..dan saya selesa. Saya tak perlu wang berjuta-juta untuk beli harta.

“Saya tidak perlukan itu, tapi saya nak buktikan sesungguhnya di Malaysia ini ada Melayu Islam yang berpegang dengan fahaman Islam dan boleh angkat martabat negara,” kata beliau yang juga Menteri Kewangan.

Menyentuh peranan Jakim, Anwar berkata peranan jabatan itu di bawah pimpinannya lebih luas berbanding sebelum ini kerana khidmat nasihat serta pandangan Jakim diperlukan dalam setiap urusan tadbir urus negara dan menyatakan penghargaannya terhadap setiap pandangan yang dikemukakan daripada agensi berkenaan.

Majlis Ilmu MADANI dan Sesi Dialog Perdana Menteri bersama pegawai Jakim yang bermula pukul 6.30 petang itu dihadiri kira-kira 300 pegawai hal ehwal Islam Jakim dari seluruh negara.

Hadirin turut bersolat maghrib berjemaah yang diimamkan oleh Imam Masjid Sultan Mizan Zainal Abidin, Zulkeffly Adimun disusuli dengan bacaan doa dan tausiyah (nasihat) yang disampaikan oleh Mufti Wilayah Persekutuan Datuk Prof Madya Dr Luqman Abdullah dan kemudiannya mereka menunaikan solat isyak secara berjemaah.

Majlis ilmu sedemikian diadakan secara berkala di Seri Perdana, kediaman rasmi Perdana Menteri,  sejak diperkenalkan Anwar pada 22 Disember 2022 dengan pengisian tausiyah yang disampaikan ulama terkenal dari dalam dan luar negara serta solat secara berjemaah.

Antara ulama yang pernah menyampaikan ceramah di majlis berkenaan ialah Imam Besar Masjid Al-Aqsa Syeikh Dr Ekrima Sabri, ulama dari United Kingdom Syeikh Ahmed Mohamed Saad Al-Maliki Al-Azhari Al-Hasani dan ulama dari Gambia Syeikh Muhammad Haydara Al-Jilani. – Bernama


COVID-19: Wanita 2 dos vaksin cetus kluster baharu di Sabah

KOTA KINABALU, 16 Syawal 1442H, Jumaat – Seorang wanita berumur 53 tahun yang telah lengkap menerima dua dos vaksin pada Mac lepas, dikesan menjadi kes indeks dalam kluster baharu di Sabah, kata Menteri Kerajaan Tempatan dan Perumahan negeri Datuk Masidi Manjun.

Beliau yang juga jurucakap kerajaan negeri berkaitan COVID-19 berkata, Kluster Desa Ranggu di Tawau itu tercetus ketika perayaan Aidilfitri, dan berdasarkan saringan kontak rapat serta kontak sosial mendapati, 17 lagi kes positif menjadikan jumlah kumulatif sebanyak 18 kes.

“Wanita berkenaan mempunyai gejala sejak 15 Mei, kemudiannya disahkan positif di Klinik Kesihatan Tawau pada 20 Mei, hasil saringan bergejala. Berdasarkan siasatan awal, kes indeks dipercayai mendapat jangkitan daripada satu kontak sosial yang berhari raya ke rumahnya, pada 13 Mei.

“Kontak sosial terbabit mempunyai rekod pergerakan ke tiga rumah di Taman Desa Ranggu serta rumah mertua di Kampung Jawa Tawau, sebelum dikesan positif pada 22 Mei. Siasatan lanjut untuk pengesanan kontak rapat sedang giat dijalankan,” katanya dalam kenyataan.

Sementara itu Masidi berkata, Jabatan Kesihatan Negeri Sabah semalam melaporkan sebanyak 217 kes baharu positif COVID-19, menjadikan jumlah kumulatif wabak berkenaan di negeri ini 61,274 kes, dengan terdapat satu kematian direkodkan di Kunak.

Masidi berkata terdapat peningkatan kes untuk 11 daerah di Sabah, namun catatan peningkatan kes bagi setiap daerah itu masih dalam satu angka, selain turut berlaku penurunan kes di sembilan daerah dalam julat satu angka, kecuali Tawau yang mencatatkan penurunan dalam julat dua angka.

Beliau berkata setakat semalam, tujuh daerah mencatatkan sifar kes iaitu Ranau, Tambunan, Nabawan, Kota Marudu, Beluran, Telupid dan Tongod.

“Keberkesanan penurunan kes dalam membendung penularan COVID-19 ini sangat bergantung kepada sejauh mana kesungguhan komuniti dalam pematuhan prosedur operasi standard (SOP) kendiri dan SOP yang ditetapkan kerajaan negeri,” katanya. – Bernama


Taliban larang wanita di utara Afghanistan mandi ‘beramai-ramai’ musim sejuk

HERAT, 4 Jamadilakhir 1443H, Jumaat – Taliban melarang wanita menyertai upacara tradisional – mandi beramai-ramai pada musim sejuk meskipun secara tertutup.

Larangan yang dikeluarkan mencetuskan kemarahan orang ramai dan dianggap melanggar hak asasi wanita.

Rumah mandian atau Hammam merupakan amalan tradisi yang masih dilakukan kebanyakan penduduk di Afghanistan untuk menyertai amalan mandian air panas sepanjang musim sejuk.

Wakil Kementerian Kebajikan dan Pencegahan Maksiat, Sardar Mohammad Heydari berkata, buat masa ini, larangan itu hanya berkuat kuasa di wilayah Herat dan Balkh.

Namun penduduk bimbang larangan berkenaan meluas ke wilayah lain di Afghanistan.

Sementara itu, komander Taliban yang enggan mendedahkan nama tidak bersetuju dengan larangan baharu yang dikuat kuasa, sambil menambah pemimpin baharu perlu memberi tumpuan kepada perjuangan yang lebih besar.

Sejak Taliban mengambil alih pentadbiran sejak Ogos tahun lalu, penduduk berdepan keadaan huru hara dan menjerumuskan kepada krisis kemanusian menyebabkan rakyat berdepan dengan kelaparan melampau.

Malah, Pertubuhan Bangsa-Bangsa Bersatu (PBB) meramalkan 97 peratus penduduk berada di bawah garis kemiskinan menjelang pertengahan tahun ini. – Agensi


RM90.9 juta masuk dalam akaun peribadi Najib pada 2012: Pegawai bank

KUALA LUMPUR, 29 Safar 1444H, Isnin – Mahkamah Tinggi di sini hari ini diberitahu bahawa wang berjumlah RM90.9 juta dimasukkan ke dalam akaun peribadi AmIslamic Bank Datuk Seri Najib Tun Razak menerusi dua transaksi pada 2012.

Pengurus Cawangan Ambank (M) Berhad Jalan Raja Chulan R. Uma Devi, 43, berkata berdasarkan penyata akaun berakhir nombor 694, kemasukan wang RM15,149,963.64 ke dalam akaun bekas perdana menteri itu adalah pada 31 Okt, dan RM75,749,963.64 pada 20 Nov 2012.

Beliau berkata demikian ketika membacakan pernyataan saksinya semasa pemeriksaan utama oleh Timbalan Pendakwa Raya (TPR) Najwa Bistamam pada perbicaraan kes rasuah dan pengubahan wang haram dihadapi Najib membabitkan dana RM2.3 bilion milik 1Malaysia Development Berhad (1MDB).

Dalam penyataan pembukaan pada 2019, Timbalan Pendakwa Raya Kanan Datuk Seri Gopal Sri Ram berkata Najib yang bertindak melalui ahli perniagaan dalam buruan Low Taek Jho atau Jho Low telah menyebabkan 1MDB terbabit dalam dua transaksi, dengan tertuduh memperoleh sejumlah RM90,899,927.28.

Transaksi itu adalah berkaitan pertuduhan kedua yang dihadapi oleh Najib, membabitkan pengambilalihan aset dengan nilai yang diragui oleh 1MDB.

Sementara itu Uma Devi berkata pada Nov dan Dis 2011, Najib telah mengeluarkan cek berjumlah RM2,494,000 kepada beberapa pihak.

“Pihak itu ialah Semarak Konsortium Satu Sdn Bhd (RM494,900), Yayasan Rahah (RM1 juta), ORB Solutions Sdn Bhd (RM450,000), Mashi Publication Sdn Bhd (RM30,000) dan Transformasi Kreatif (RM520,000),” kata saksi pendakwaan ke-37 itu.

Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung. – Bernama


26 MP BN akan sokong segala keputusan Dewan Tertinggi BN

BANGI, 26 Rabiulakhir 1444H, Isnin – Sebanyak 26 daripada 30 Ahli Parlimen Barisan Nasional (BN) yang memenangi Pilihan Raya Umum ke-15 (PRU15) akan menyokong keputusan Dewan Tertinggi BN untuk bergabung dengan mana-mana parti.

Pengerusi Barisan Nasional (BN), Datuk Seri Dr Ahmad Zahid Hamidi berkata, dua daripadanya tidak dapat menghadiri perjumpaan yang diadakan di Hotel Seri Pacific, di sini kerana tidak sihat.

“Kami putuskan ketetapan dan arahan yang diputuskan oleh Dewan Tertinggi BN adalah arahan besar yang wajib diikuti semua Ahli Parlimen,” katanya.

Antara yang berada pada sidang media itu ialah pimpinan UMNO dan BN iaitu Timbalan Presiden UMNO, Datuk Seri Mohamad Hasan, Naib Presiden UMNO, Datuk Seri Ismail Sabri Yaakob dan Setiausaha Agung UMNO, Datuk Seri Ahmad Maslan.


Rayuan BKM mulai 2 Mei

BANGI, 28 Ramadan 1443H, Sabtu – Tempoh rayuan bagi permohonan Bantuan Keluarga Malaysia (BKM) akan dibuka selama sebulan bermula Isnin ini.

Menteri Kewangan, Senator Tengku Datuk Seri Zafrul Tengku Abdul Aziz berkata, ia bertujuan bagi membantu individu yang tidak lulus dalam permohonan BKM sebelum ini.

Katanya, pemohon boleh mengemukakan rayuan beserta dokumen yang berkaitan untuk disemak semula oleh Lembaga Hasil Dalam Negeri Malaysia (LHDNM).

“Proses rayuan ini juga bagi memastikan bantuan dapat disampaikan kepada mereka yang benar-benar memerlukan. Permohonan rayuan boleh dibuat melalui kaedah secara dalam talian bermula 2 Mei ini melalui portal rasmi BKM LHDNM di https://bkm.hasil.gov.my.

“Pemohon juga boleh mengemukakan borang rayuan secara manual bermula 9 Mei di mana-mana cawangan Pejabat Satelit, Pusat Khidmat Hasil (PKH), ataupun Pusat Transformasi Bandar (UTC) LHDNM yang berhampiran,” katanya dalam satu kenyataan hari ini.

Mengulas lanjut, Tengku Zafrul berkata, setelah pangkalan data BKM dikemaskini, pembayaran rayuan BKM kepada pemohon yang lulus akan disalurkan pada bayaran Fasa Tiga dan Fasa Empat yang dijadualkan pada September 2022 dan Disember 2022.

“Pemohon rayuan BKM boleh merujuk soalan lazim (FAQ) yang telah dimuat naik di portal rasmi BKM bagi mendapatkan maklumat lanjut,” katanya.

Katanya lagi, kerajaan kekal komited untuk memastikan bantuan yang diperuntukkan itu sampai kepada mereka yang disasarkan bagi menjamin kesejahteraan Keluarga Malaysia keseluruhannya.

Beliau turut memaklumkan, kerajaan juga telah mengemaskini data golongan B40 yang layak menerima BKM dan setakat ini hampir RM2.0 billion bantuan Fasa Satu telah disalurkan kepada hampir 9.0 juta penerima B40 seluruh negara pada bulan Mac yang lalu.

“Manakala bayaran Fasa Dua sebanyak RM1.1 bilion pula akan dibuat pada bulan Jun ini,” katanya.


Perluasan FTA kukuhkan hubungan dagang Malaysia-Turki

KUALA LUMPUR, 5 Zulhijjah 1442H, Khamis – Hubungan perdagangan dua hala di antara Malaysia dengan Turki akan berkembang lebih kukuh menerusi perluasan Perjanjian Perdagangan Bebas (FTA) antara kedua-dua kerajaan, menurut Kementerian Perdagangan Antarabangsa dan Industri (MITI).

Menerusi kenyataan, MITI menjelaskan Presiden Turki, Recep Tayyip Erdogan menekankan pentingnya usaha mempertingkatkan hubungan perdagangan dan pelaburan sedia ada di antara Malaysia dengan Turki, termasuk menerusi Malaysia-Turki FTA (MTFTA).

“Presiden Turki berkata potensi penuh jumlah perdagangan di antara Malaysia dengan Turki masih belum direalisasikan. Beliau turut mengatakan perlunya kedua-dua negara bekerjasama rapat untuk melonjakkan jumlah dagangan sedia ada,” menurut MITI.

Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali telah mengadakan kunjungan hormat ke atas Erdogan di Kompleks Presiden pada Rabu, jelasnya.

Edorgan diiringi Menteri Industri dan Teknologi Turki, Mustafa Varank serta Duta Turki ke Malaysia, Merve Safa Kavakçı.

Dalam pada itu, Mohamed Azmin turut menekankan komitmen Malaysia untuk membolehkan import dari Turki mengakses pasaran Malaysia, tambah MITI.

Menurut kementerian itu, beliau juga mengatakan perluasan FTA sedia ada penting untuk memudahkan dan meningkatkan eksport Turki ke Malaysia.

Semasa kunjungan hormat itu, Mohamed Azmin menjelaskan dalam mengukuhkan mandat berkaitan perdagangan, pemeteraian Deklarasi Bersama mengenai Perluasan MTFTA tersebut menandakan komitmen tegas untuk terus menerajui liberalisasi progresif apabila bentuk dasar perlindungan baharu dilaksanakan, jelas MITI.

Menurut kementerian itu Malaysia dan Turki telah menandatangani deklarasi berkenaan pada Selasa untuk memperkukuh mandat dalam meneruskan perluasan perjanjian berkenaan agar ia merangkumi aspek perkhidmatan, pelaburan dan e-dagang.

Menurut MITI mengenai pertahanan pula, kedua-dua pihak pada Rabu bersetuju untuk meningkatkan inisiatif kerjasama bagi manfaat bersama yang akan mendorong kemajuan teknologi di Malaysia dan Turki.

“Presiden Turki juga mengatakan terdapat 14 Memorandum Persefahaman (MoU) dalam sektor pertahanan, yang ketika ini sedang dilaksanakan.

“Beliau berkata merealisasikan semua MoU ini adalah amat penting untuk memastikan kedua-dua negara benar-benar meraih manfaat daripada pengaturan berkenaan,” jelas MITI.

Dalam pertemuan itu juga, kedua-dua pihak bersetuju bahawa pengaturan perdagangan utama seperti perjanjian Perkongsian Ekonomi Komprehensif Serantau (RCEP) boleh berfungsi sebagai alat pelengkap untuk syarikat Turki melabur dan beroperasi di Malaysia, memandangkan mereka akan memperoleh manfaat daripada keutamaan yang diberikan dalam perjanjian tersebut apabila mengeksport ke ASEAN, Jepun, Korea, China, Australia dan New Zealand.

MITI menjelaskan Malaysia dan Turki juga sepakat untuk mengadakan mesyuarat khusus dalam tempoh terdekat, antara pegawai yang berkenaan, bagi membincangkan secara lebih teliti mengenai perjanjian swap mata wang dua hala.

“Presiden dan Menteri Kanan juga mengatakan bahawa terdapat mesyuarat antara bank pusat kedua-dua negara pada 30 Jun, 2021 mengenai perkara ini dan menzahirkan harapan bagi kemajuannya,” tambah kementerian itu.

Selain itu, Presiden Erdogan menyampaikan solidariti Turki bersama-sama dengan Malaysia dalam usaha mengekang pandemik COVID-19.

“Beliau turut menunjukkan hasrat untuk bekerjasama dengan Malaysia bagi mencapai pengaturan pengiktirafan bersama ke atas vaksin,” menurut MITI.

Pertemuan itu berakhir dengan nada positif apabila Edorgan dan Mohamed Azmin mengulangi keyakinan mereka bahawa Malaysia dan Turki akan terus memupuk dan memperkukuh lagi hubungan ekonomi, perdagangan dan pelaburan dua hala. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Tabung Anak Yatim COVID-19 anjuran ISMA sasar kutipan RM1 juta

Oleh Zuhayati Yazid

BANGI, 29 Rabiulakhir 1443H, Sabtu – Tabung Anak Yatim COVID-19 yang dilancarkan Ikatan Muslimin Malaysia (ISMA) menyasarkan kutipan RM1 juta bagi membantu lebih daripada 5,000 kanak-kanak yang menjadi anak yatim kesan pandemik coronavirus yang melanda negara.

Presiden ISMA, Ustaz Muhammad Fauzi Asmuni berkata, buat masa ini tabung berkenaan berjaya mengumpul lebih RM50,000 sejak dilancarkan secara maya pada awal November lalu.

“Objektif utama mewujudkan tabung ini adalah memberi bantuan kewangan kepada kanak-kanak yang menjadi yatim terutama meneruskan persekolahan, selain meringankan kos sara hidup anak-anak berkenaan.

“Buat masa ini seramai 31 orang kanak-kanak yang telah dikenal pasti dan akan menanggung sara diri termasuk kos pembelajaran,” katanya ketika berucap melancarkan Tabung Anak Yatim COVID-19 anjuran Biro Keluarga Masyarakat (BKM) ISMA, di sini hari ini.

Yang turut hadir Pengerusi BKM, Cikgu Asma Ahmad.

Mengulas lanjut, Ustaz Muhammad Fauzi berkata, kutipan yang diterima akan diagihkan kepada anak-anak yatim melalui wakil ISMA di setiap negeri.

Katanya lagi, sebanyak empat pakej tajaan diwujudkan melalui tabung tersebut iaitu Pakej Firdaus yang menyasarkan tajaan keseluruhan kos saraan hidup dan perbelanjaan persekolahan bernilai RM1,700 setahun dengan bantuan setiap bulan RM100 bagi seorang anak yatim.

“Manakala Pakej Adnin pula merangkumi sebanyak RM1,200 setahun sementara itu Pakej Naim menawarkan bantuan sebanyak RM600 setahun dan Pakej Ma’wa pula turut disediakan dengan bantuan RM50 sebulan,” katanya.

Kesemua anak-anak yatim itu akan ditaja sepenuhnya sehingga usia mereka mencecah 18 tahun merangkumi bantuan daripada segi perbelanjaan persekolahan dan kos sara hidup.

Sementara itu, Cikgu Asma pula berkata, sambutan yang diterima sangat menggalakkan sejak tabung dilancarkan secara maya pada November lalu.

Bagaimanapun, beliau berharap lebih banyak badan-badan korporat, pihak swasta dan individu menyumbang kepada tabung berkenaan sekali gus menambahkan jumlah tabungan.


Isu tempoh pegang jawatan MT tidak berbangkit: Ahmad Maslan

KUALA LUMPUR, 28 Zulhijjah 1442H, Sabtu – Isu tempoh pemegang jawatan Majlis Tertinggi (MT) UMNO bagi penggal 2018/2021 yang telah tamat pada 30 Jun 2021 seperti dinyatakan Jabatan Pendaftaran Pertubuhan (RoS), adalah tidak berbangkit.

Setiausaha Agung UMNO Datuk Seri Ahmad Maslan berkata pentafsiran yang diberikan peguam cara UMNO terhadap Fasal 10.16 Perlembagaan parti juga jelas menyatakan bahawa penangguhan pemilihan parti adalah kuasa mutlak MT dan parti hanya perlu memaklumkan kepada RoS.

Berdasarkan rentetan kronologi surat-menyurat di antara RoS dan UMNO, beliau berkata telah wujud satu kepentingan atau jangkaan yang sah oleh UMNO ke atas RoS untuk memperakukan penangguhan pemilihan parti.

“UMNO berharap agar dengan penjelasan ini, maka, polemik di antara UMNO dan RoS dapat diselesaikan.

“Tambahan lagi, dengan kes COVID-19 yang tinggi mencecah sekitar 20,000 kes sehari menambah lagi kesukaran untuk mesyuarat perwakilan dan pemilihan diadakan dengan penglibatan 3.3 juta ahli UMNO dan 66,287 jumlah mesyuarat perwakilan UMNO di seluruh negara,” katanya dalam sidang media khas yang diadakan secara maya hari ini.

Semalam, Ketua Pengarah Jabatan Pendaftaran Pertubuhan (RoS) Jasri Kasim dilapor berkata keputusan UMNO untuk menangguhkan pemilihan jawatan parti itu di semua peringkat iaitu cawangan, bahagian dan Majlis Tertinggi (MT) pada tahun ini adalah tidak sah.

Jasri berkata ini kerana keputusan menangguhkan pemilihan itu selama 18 bulan adalah berdasarkan minit Mesyuarat MT UMNO pada 7 Julai lepas, sedangkan tempoh pemegang jawatan MT bagi penggal 2018/2021 telah tamat pada 30 Jun 2021.

Ahmad yang juga Ahli Parlimen Pontian berkata RoS juga telah memperakui penerimaan surat UMNO bertarikh 24 Jun 2021 melalui surat RoS bertarikh 19 Julai 2021 yang antara lain telah menyatakan bahawa RoS tidak mempunyai halangan terhadap penangguhan pemilihan parti UMNO dan keputusan ini adalah mematuhi Fasal 10.16 Perlembagaan UMNO.

Sementara itu, Presiden UMNO Datuk Seri Dr Ahmad Zahid Hamidi dalam kenyataan dimuat naik di Facebook rasminya menjelaskan bahawa UMNO membuat ketetapan menangguhkan mesyuarat agung kerana tidak mampu melakukannya secara maya.

“UMNO tidak pernah melakukannya apatah lagi UMNO memiliki lebih 3 juta ahli di seluruh negara termasuk di kawasan luar bandar yang berdepan kesukaran liputan internet,” katanya. – Bernama


Kes cuci duit: 9 termasuk anggota, pegawai polis dilepas dengan jaminan

KUALA LUMPUR, 23 Safar 1442H, Ahad – Semua individu tahanan reman terbabit siasatan kes sindiket perjudian dalam talian dan pengubahan wang haram dilepas dengan jaminan Suruhanjaya Pencegahan Rasuah Malaysia (SPRM) petang tadi.

Sumber SPRM berkata, ia melibatkan sembilan individu termasuk tujuh anggota dan pegawai polis yang kemudian diserah ke Jabatan Siasatan Jenayah (JSJ) Bukit Aman untuk siasatan di bawah Akta Pencegahan Jenayah (POCA) 1959 berikutan kes diklasifikasi sebagai jenayah bersindiket.

“Mereka hanya dilepas dengan jaminan SPRM…semua mereka diperlukan untuk siasatan lanjut polis. Dalam erti kata lain, mereka masih belum dibebaskan,” kata sumber berkenaan kepada Bernama.

Pada Jumaat lepas, Bernama melaporkan Pengarah Jabatan Integriti dan Pematuhan Standard (JIPS) Bukit Aman, Datuk Zamri Yahya berkata, pihaknya telah memulakan siasatan dalaman melibatkan pelbagai aspek terhadap semua pegawai dan anggota yang ditahan.

Semua pegawai dan anggota polis terbabit disyaki menyalahgunakan kuasa melindungi sindiket itu serta menerima habuan dalam bentuk wang ringgit dan lain-lain.

Dalam pada itu, Ketua Polis Negara, Tan Sri Abdul Hamid Bador mengarahkan siasatan terperinci dilakukan susulan pendedahan kes sindiket perjudian dalam talian dan pengubahan wang haram sehingga tertangkapnya beberapa anggota polis termasuk pegawai kanan.

Pada 8 Oktober lepas, Ketua Pesuruhjaya SPRM, Datuk Seri Azam Baki berkata, pihaknya mengesan ratusan syarikat ‘dami’ yang diwujudkan bagi mengaburi pihak berkuasa berhubung sindiket berkenaan.

SPRM turut menyita 23 kenderaan mewah pelbagai jenis antaranya (Ford) Mustang, Rolls Royce, Bentley, Ferrari dan Porsche serta beberapa motosikal berkuasa tinggi dimiliki ahli sindiket dipercayai hasil kegiatan haram.

Sebelum ini, SPRM turut memanggil pasangan artis untuk memberi keterangan bagi membantu siasatan kes pengubahan wang haram terbabit. – Bernama


Kerajaan negeri peruntuk RM1.2 bilion baiki jalan di utara Sarawak

KUCHING, 11 Safar 1442H, Selasa – Sebanyak RM1.2 bilion akan diperuntukkan untuk memperbaiki jalan raya di utara Sarawak yang sering berlumpur terutama ketika hujan.

Timbalan Speaker Sarawak, Datuk Gerawat Gala berkata, wang itu akan datang daripada kerajaan negeri.

Beliau mengakui bahawa memang benar jalan luar bandar di Sarawak, seperti jalan di daerah terpencil Baram dalam keadaan sangat buruk.

“Ya, kami mengakui bahawa jalan luar bandar kami berada dalam keadaan yang sangat buruk. Ia merosot dari tahun ke tahun, dan setiap kali hujan, sebilangan besar penduduk luar bandar tidak dapat keluar.

“Selalunya, jalan di luar bandar ini menjadi berlumpur setelah hujan berpanjangan. Kerajaan negeri akan memperuntukkan RM1.2 bilion hanya untuk memperbaiki jalan-jalan luar bandar di utara Sarawak,” katanya.

Ahli Dewan Undangan Negeri (ADUN) Mulu itu seperti dilapor The Star berkata, peruntukan sebanyak RM1.2 bilion itu akan dikendalikan oleh Highland Development Authority (HDA).

HDA adalah agensi di bawah unit perancangan negeri.

Ketika ditanya pihak media mengapa masalah jalan raya di luar bandar di Sarawak tidak ditangani dengan baik selama ini, Gerawat mengatakan bahawa kebanyakannya terletak di kawasan pembalakan.

“Jalan-jalan luar bandar di wilayah-wilayah konsesi kayu sebenarnya berada di bawah bidang kuasa syarikat kayu. Mereka seharusnya memperbaiki dan menyelenggara jalan-jalan ini di bawah kontrak pembalakan yang mereka tandatangani dengan kerajaan negeri.

“Namun, syarikat pembalakan telah memindahkan operasi mereka ke kawasan yang lebih dalam, dan jalan di kawasan yang mereka tinggalkan akhirnya diabaikan,” katanya.

Justeru, Gerawat berkata, pemerintah negeri serius dalam menangani masalah jalan raya yang dihadapi oleh kira-kira sejuta penduduk luar bandar di seluruh Sarawak.

Di kawasannya, jalan luar bandar adalah penghubung komunikasi utama bagi puluhan ribu orang, katanya.

Mulu terletak kira-kira 200km ke daratan dari Miri.


UMNO, PAS Selangor elak bertembung pada PRU15

TANJUNG KARANG, 6 Syawal 1443H, Sabtu – UMNO dan PAS Selangor akan memastikan tiada pertembungan sesama mereka di negeri ini ketika Pilihan Raya Umum ke-15 (PRU15) akan datang.

Pengerusi Badan Perhubungan UMNO Selangor, Tan Sri Noh Omar berkata, pembahagian kerusi telah dibincang secara dasar oleh kedua-dua parti itu di peringkat negeri sebelum tertubuhnya Perikatan Nasional lagi.

“Kalau UMNO bertanding di Parlimen, Dewan Undangan Negeri (DUN) kena ada PAS dan sebaliknya dan elak bertembung satu sama lain,” katanya pada sidang akhbar dalam majlis Rumah Terbuka Aidilfitri Ahli Parlimen Tanjung Karang di sini hari ini.

Noh yang juga Menteri Pembangunan Usahawan dan Koperasi berkata, pihaknya berharap tindakan itu akan mendapat restu daripada pucuk pimpinan parti masing-masing dengan sasaran memenangi lebih 30 daripada 56 kerusi DUN di Selangor pada PRU15 nanti.

Sementara itu, Pesuruhjaya PAS Selangor, Datuk Dr Ahmad Yunus Hairi berkata di Selangor, musuh politik bagi PAS dan UMNO adalah Pakatan Harapan (PH).

“Realitinya pada PRU14, UMNO ada pengundi asas sendiri dan begitu juga PAS. Kebersamaan dan muafakat ini kalau ditunjukkan kepada rakyat, kita boleh jatuhkan PH. Kalau bertembung tiga penjuru, tidak akan ke mana,” katanya.

Ketika ditanya sama ada PAS bersedia bertembung dengan Bersatu di Selangor, beliau menjelaskan perkara itu adalah keputusan peringkat pimpinan tertinggi parti itu. – Bernama


PRN Sarawak: Bukit Sari bakal saksi pertembungan lima penjuru?

LAWAS, 30 Rabiulakhir 1443H, Ahad – Kerusi Dewan Undangan Negeri (DUN) Bukit Sari dijangka menjadi ‘medan pertempuran’ sengit pada Pilihan Raya Negeri (PRN) Sarawak ke-12.

Menjelang hari penamaan calon esok, Bukit Sari, yang menjadi kubu kuat Gabungan Parti Sarawak (GPS) menerusi Parti Pesaka Bumiputera Bersatu (PBB), diramalkan menyaksikan sekurang-kurangnya pertembungan lima penjuru.

Setakat hari ini, hanya GPS dan Parti Bumi Kenyalang (PBK) secara rasmi mengesahkan calon masing-masing iaitu penyandang kerusi, Datuk Amar Awang Tengah Ali Hasan (GPS) yang menang tanpa bertanding di Bukit Sari pada PRN ke-11, manakala PBK diwakili pesara tentera Riyah Basrah.

Bagaimanapun, menurut sumber, dua calon itu dijangka berdepan saingan daripada beberapa calon termasuk daripada Parti Sarawak Bersatu (PSB) dan Bebas.

“Difahamkan, PSB akan hantar calon untuk bersaing dan parti pembangkang dari Semenanjung mungkin letak calon juga pada saat akhir esok serta individu bebas,” katanya kepada Bernama.

Pada PRN 2016, Awang Tengah menang tanpa bertanding sementara pada PRN 2011 beliau yang juga Timbalan Presiden PBB menang dengan majoriti 5,063 undi mengalahkan calon PKR Japar Suyut.

Sebelum ini, berdasarkan senarai calon Pakatan Harapan pada PRN ke-12,  PKR dan DAP masing-masing tidak meletakkan calon mereka di Bukit Sari, begitu juga dengan PAS.

Sementara itu, parti lain yang berhasrat bertanding dalam gelanggang pilihan raya negeri kali ini iaitu PSB dan Parti Amanah Negara (Amanah), belum mengumumkan secara rasmi calon mereka setakat hari ini.

Suruhanjaya Pilihan Raya menetapkan esok sebagai hari penamaan calon PRN Sarawak sementara undi awal dijadualkan berlangsung 14 Disember manakala hari mengundi pula pada 18 Disember.
– Bernama


Kanak-kanak dijangkiti COVID-19 perlu divaksin

KUALA LUMPUR, 18 Rejab 1443H, Ahad – Kanak-kanak bawah 18 tahun yang dijangkiti COVID-19 boleh mengalami Multi System Inflammatory Syndrome in Children (MIS-C) iaitu keadaan kritikal yang boleh berlaku apabila terjadinya keradangan organ dalaman terutamanya jantung, paru-paru dan otak.

Ketua Pengarah Kesihatan, Tan Sri Dr Noor Hisham Abdullah berkata, sejak Jun 2020 hingga Disember 2021, sebanyak 174 kes kanak-kanak bawah 18 tahun telah mengalami MIS-C akibat jangkitan COVID-19 dengan mereka yang berusia bawah setahun melibatkan 24 kes, 1 hingga bawah 5 tahun (38 kes), 5 hingga bawah 9 tahun (64 kes), 9 hingga bawah 12 tahun (36 kes) dan 12 tahun ke atas (11 kes).

“Sehingga kini, tujuh kes (4 peratus) kematian kanak-kanak telah disebabkan oleh MIS-C susulan jangkitan COVID-19. Kanak-kanak juga berisiko mendapat Long-COVID (sindrom COVID-19 selepas fasa akut jangkitan),” katanya dalam kenyataan perkembangan COVID-19, hari ini.

Beliau berkata, kumpulan kanak-kanak yang berisiko tinggi untuk mengalami jangkitan COVID-19 yang serius adalah golongan pesakit kanak-kanak yang mempunyai penyakit paru-paru kronik, penyakit jantung, lemah sistem imun badan, kencing manis, sedang menjalani rawatan menggunakan steroid (seperti pesakit autoimun dan transplan), kanser, asma dan obesiti.

Memandangkan kanak-kanak kini merupakan golongan yang berisiko tinggi untuk dijangkiti COVID-19, beliau berkata, antara kaedah utama bagi mengurangkan risiko berkenaan adalah dengan kawalan kendiri dan vaksinasi.

Dr Noor Hisham berkata, vaksin COVID-19 Comirnaty® (Pfizer-BioNTech) telah diluluskan penggunaannya untuk kanak-kanak berumur lima hingga 11 tahun di Malaysia dan daripada kajian klinikal, keberkesanannya adalah sebanyak 91 peratus serta berupaya untuk meningkatkan tindak balas imun yang tinggi terhadap penyakit COVID-19.

Katanya, ini dapat mengurangkan risiko penyakit COVID-19 yang serius.

“Pemberian vaksin kepada golongan kanak-kanak yang berusia 5 hingga 11 tahun ini adalah tepat pada masanya untuk melindungi kumpulan ini khususnya kanak-kanak yang mempunyai komorbid. Kanak-kanak golongan umur 5 hingga 11 tahun perlu diberi dua dos vaksin dengan sela masa lapan minggu selepas dos pertama,” katanya.

Sementara itu, beliau berkata, pola penggunaan katil harian pesakit COVID-19 dalam kalangan kanak-kanak bawah 12 tahun semakin meningkat berikutan kenaikan kes jangkitan virus itu di dalam negara dengan peningkatan dilihat lebih ketara pada Februari 2022 terutama bagi kategori dua hingga lima.

Katanya, bermula awal Januari hingga pertengahan Februari 2022, bilangan kanak-kanak bawah 12 tahun yang dijangkiti COVID-19 adalah seramai 50,826 orang.

Dr Noor Hisham berkata, daripada jumlah itu, 15,817 merupakan kategori satu, 34,857 kategori dua, 120 kes (kategori tiga), 28 kes (kategori empat) dan empat kes (kategori lima).

Katanya, pola penggunaan katil harian pesakit COVID-19 dalam kalangan kanak-kanak remaja berusia 11 hingga 17 tahun juga meningkat.

Beliau berkata, ini mungkin disebabkan oleh penularan varian Omicron serta peningkatan pergerakan kanak-kanak dalam komuniti susulan pembukaan semula sesi persekolahan, pusat jagaan kanak-kanak dan bayi.

Sementara itu, Dr Noor Hisham memaklumkan semalam negara merekodkan 28,825 kes baharu iaitu tertinggi setakat ini, manakala 18,514 kes sembuh dilaporkan.

Daripada 28,825 kes itu, hanya 95 kes adalah kategori tiga, empat dan lima, manakala bakinya terdiri daripada kategori satu serta dua.

“Daripada 95 kes COVID-19 kategori tiga, empat dan lima yang baru dilaporkan semalam, 28 kes tidak divaksinasi atau belum lengkap divaksinasi, 49 kes telah menerima dua dos vaksin, 18 kes telah menerima dos penggalak, 41 kes berumur 60 tahun ke atas dan 48 kes mempunyai komorbid, manakala tiada kes ibu mengandung,” katanya.-  Bernama


AMM-53: Malaysia bangkitkan isu Rohingya, Palestin

KUALA LUMPUR, 22 Muharram 1442H, Khamis – Menteri Luar Datuk Seri Hishammuddin Tun Hussein pada Mesyuarat Menteri-Menteri Luar ASEAN ke-53 (AMM-53) menekankan bahawa kepemimpinan ASEAN kian mencabar, ketika rantau ini menyasarkan untuk terus mengekalkan peranannya dengan matlamat utama memastikan keamanan dan kestabilan.

Hishammudin yang menyertai mesyuarat itu menerusi sidang video dari Putrajaya berkata kaedah pendekatan isu kepemimpinan dalam ruang lingkupnya dan berkait dengan satu sama lain, sebenarnya boleh mengundang bencana atau mencetuskan sinar baharu terhadap keamanan dan kestabilan di rantau itu.

Menteri Luar itu turut membangkitkan beberapa perkara lain termasuk perkembangan di Laut China Selatan, masalah di Rakhine dan Palestin.

Mengulas mengenai Laut China Selatan, beliau berkata, Malaysia terus teguh mempertahankan komitmennya untuk melindungi kedaulatan, hak dan kepentingannya di rantau itu.

“Seperti apa yang sering ditegaskan oleh Malaysia, isu Laut China Selatan mesti diurus dan ditangani secara rasional, menerusi dialog dan rundingan, menggunakan semua saluran diplomatik sewajarnya,” katanya pada sesi itu yang dipengerusikan Menteri Luar Vietnam, Pham Binh Minh.

Semua pihak mesti mengelak daripada melakukan sebarang aktiviti yang boleh merumitkan keadaan di Laut China Selatan dan Menteri Luar ASEAN perlu meneliti segenap ruang dan pendekatan bagi memastikan keadaan di rantau ini tidak terus rumit angkara kuasa lain, katanya.

Sementara itu, mengulas mengenai perkembangan di Rakhine, Hishammuddin berkata, krisis di negeri berkenaan terus memberi kesan terhadap negara lain di rantau itu, termasuk Malaysia.

Beliau menambah, jenayah rentas sempadan seperti penyeludupan dan pemerdagangan manusia membabitkan pelarian Rohingya di rantau ini memerlukan perhatian khusus oleh semua negara anggota ASEAN, terutama negara pesisir Laut Andaman serta Selat Melaka.

“Negara anggota ASEAN perlu sedar bahawa penyeludupan dan pemerdagangan etnik Rohingya turut berlaku di wilayah negara anggota dan oleh itu, hanya dengan kerjasama penuh negara anggota ASEAN saja yang dapat menangani perkara ini dengan pantas dan berkesan,” katanya.

Hishammuddin turut berkata, Malaysia menyokong penuh proses penghantaran semula yang dilihat dilakukan secara sukarela, selamat dan bermaruah.

Mengulas mengenai Palestin, Menteri Luar itu berkata, Malaysia kesal dan amat kecewa terhadap usaha yang terlalu lembap dalam menyambung semua rundingan damai antara Palestin dan Israel.

“Malaysia akan terus memantau pengumuman terbaru Israel menggantung rancangannya untuk merampas sebahagian kawasan wilayah Palestin yang diduduki di Tebing Barat. Malaysia tidak akan terpedaya dengan perkembangan ini kerana Israel sudah pun menegaskan keputusan itu hanya sementara. Jelas Israel masih berniat untuk melaksanakan pelan merampas tanah itu,” katanya.

Hishammuddin menekankan pendirian Malaysia berhubung isu itu iaitu penyelesaian terhadap konflik Israel-Palestin hanya boleh dicapai menerusi kaedah pembentukan dua negara berasaskan sempadan sebelum Perang 1967 dengan Baitulmaqdis Timur menjadi ibu negara Palestin.

Sementara itu, beliau berkata, Malaysia menyokong langkah anggota Majlis Keselamatan Pertubuhan Bangsa-Bangsa Bersatu (PBB) yang menerajui usaha mendapatkan kelulusan majlis berkenaan berhubung Resolusi 2532 mengenai Gencatan Senjata Global pada 1 Julai 2020.

Malaysia katanya amat komited terhadap pelbagai usaha peringkat serantau dan global dalam memastikan keamanan, keselamatan dan kemakmuran sejagat dan berharap, inisiatif itu akan merintis jalan menamatkan keganasan dan mampu mengekalkan keamanan dunia.

Mesyuarat AMM-53 dan mesyuarat berkaitan membuka tirainya hari ini hingga Sabtu, dengan perbincangan mengenai COVID-19 menjadi antara agenda utama serta persiapan Sidang Kemuncak ASEAN ke-37 dan Sidang Kemuncak Berkaitan pada November. – Bernama


Muslim mesti kuasai rantaian perbekalan makanan

BANGI, 20 Rabiulakhir 1442H, Ahad – Rantaian perbekalan makanan negara mesti dikuasai sepenuhnya oleh umat Islam bagi memastikan insiden isu kartel daging import memalsukan logo halal tidak berulang lagi pada masa hadapan.

Naib Presiden Barisan Jemaah Islamiyah Se-Malaysia (BERJASA), Ustaz Mohd Hazizi Ab Rahman tidak menolak kemungkinan insiden berkenaan berlaku berikutan penguasaan ekonomi oleh bukan muslim yang tiada istilah halal dan haram dalam perniagaan mereka.

Serentak itu, beliau menggesa umat Islam menggunakan kuasa yang ada untuk menguasai sepenuhnya rantaian perbekalan makanan di negara ini.

“Rantaian perbekalan makanan negara mesti dikuasai sepenuhnya oleh muslim.

“Itu sebab penting guna kuasa untuk dapatkan kembali kuasa ekonomi, bukan sekadar guna kuasa untuk kuat kuasakan undang-undang perdagangan dan kepenggunaan.

“Islam ialah iman, sebelum undang-undang dan peraturan,” katanya kepada Ismaweb.net hari ini.

Baru-baru ini, terbongkar taktik jahat kartel yang menyeludup daging sejuk beku dari China, Ukrain, Brazil dan Argentina sebelum membungkus semula daging itu dengan logo halal lalu menjualnya ke pasaran seluruh Malaysia.

Hasil risikan Jabatan Perkhidmatan Kuarantin dan Pemeriksaan Malaysia (Maqis), kartel berkenaan dipercayai menyamar sebagai syarikat pembekal daging sejuk beku, dan menjadikan sebuah gudang di Senai, Johor Bahru sebagai lokasi membuat label dan cap palsu yang kemudiannya ditampal pada kotak daging yang telah dibungkus semula itu.

Tindakan untuk menyakinkan pemborong di Malaysia kononnya bekalan daging sejuk beku itu diperoleh dari negara yang dibenarkan pengimportannya sebelum dipercayai diedar ke pasaran tempatan.


Segerakan vaksin kepada guru

KUALA LUMPUR, 10 Ramadan 1442H, Khamis – Kebimbangan banyak pihak terutama pakar kesihatan dan pendidikan tentang kemungkinan berlaku penularan kes COVID-19 di sekolah, apabila pengajaran dan pembelajaran secara bersemuka dilaksanakan sepenuhnya benar-benar menjadi kenyataan.

Sebanyak 4,868 kes positif dengan 83 kluster COVID-19 melibatkan sektor pendidikan seluruh negara dari 1 Januari tahun ini hingga Selasa meresahkan masyarakat terutama ibu bapa sehingga ada mencadangkan agar semua sekolah ditutup dan kembali melaksanakan sesi Pengajaran dan Pembelajaran di Rumah (PdPR).

Situasi semasa ini meningkatkan kembali gesaan agar pemberian vaksin dalam kalangan guru dan pengurusan sekolah disegerakan bagi memastikan kelangsungan pendidikan pelajar.

Presiden Persatuan Pakar Perubatan Kesihatan Awam Malaysia, Datuk Dr Zainal Ariffin Omar berkata, langkah terbaik bagi membendung penularan COVID-19 dan sekali gus mengurangkan risiko di sekolah adalah dengan menyegerakan pemberian vaksin kepada guru-guru dan pengurusan sekolah.

“Mereka (guru dan pengurusan sekolah) perlu diberi keutamaan dan segera diberikan vaksin seperti mana petugas barisan hadapan. Peningkatan kluaster dalam kalangan warga sekolah tidak boleh diambil mudah dan perlu tindakan segera untuk membendung penularan ini bagi mengelakkan sesi pembelajaran di sekolah terjejas,” katanya ketika dihubungi Bernama.

Kementerian Pendidikan sedang berusaha memastikan 500,000 guru seluruh negara dapat menerima vaksin pada fasa kedua Program Imunisasi COVID-19 Kebangsaan yang bermula 19 April lepas dan dijangka berakhir 5 April depan.

Bagaimanapun, Menteri Penyelaras Program Imunisasi Khairy Jamaluddin menyatakan pemberian vaksin kepada golongan pendidik itu akan turut bergantung pada jumlah bekalan semasa vaksin di Malaysia.

Dr Zainal Ariffin menjelaskan, selain pemberian vaksin, pematuhan prosedur operasi standard (SOP) perlu diperketatkan dengan kerjasama proaktif ibu bapa, pelajar dan pertubuhan bukan kerajaan (NGO) di kawasan masing-masing.

“Apa yang lebih penting sekarang adalah pematuhan dan pemantauan SOP bagi menghentikan trend jangkitan wabak ini di sekolah. Jadi tidak perlu menutup semua sekolah kecuali yang mempunyai kes COVID-19 bagi tujuan sanitasi dan saringan kontak rapat,” katanya.

Di Selangor, sebanyak 19 sekolah diarahkan tutup pada Selasa lepas berikutan kes jangkitan COVID-19, manakala semua sekolah di Miri, Sarawak tutup selama 14 hari setelah berlaku peningkatan kes dalam kalangan guru dan pelajar.

Sementara itu, dalam menguruskan ketidaktentuan kes COVID-19, sistem hibrid dilihat sebagai satu pendekatan terbaik bagi mengurangkan risiko jangkitan virus itu di sekolah.

Pensyarah Pusat Pendidikan dan Kesejahteraan Komuniti, Universiti Kebangsaan Malaysia (UKM) Dr Anuar Ahmad berkata, menerusi sistem itu, pelajar akan hadir ke sekolah secara bergilir dan sekali gus akan mengurangkan 50 peratus kehadiran pelajar di sekolah.

“Contohnya pelajar tahun satu, dua dan tiga datang ke sekolah pada hari Isnin, Rabu dan Jumaat, manakala pelajar tahun empat, lima dan enam datang pada hari Selasa dan Khamis.

“Apabila berlaku kes positif COVID-19 di sekolah, hanya kumpulan pelajar yang positif sahaja yang akan dikuarantin dan pelajar lain boleh datang ke sekolah seperti biasa selepas proses sanitasi selesai,’’ katanya.

Jelas beliau lagi, apabila sistem hibrid dilaksanakan, PdPR juga boleh dilaksanakan secara serentak supaya proses pengajaran dan pembelajaran tidak terjejas.

Sistem ini, katanya, boleh dilaksanakan secara berterusan sehingga sekurang-kurangnya 80 peratus rakyat negara ini telah divaksin.

Sementara itu, Presiden Kesatuan Perkhidmatan Perguruan Kebangsaan Malaysia (NUTP) Aminuddin Awang turut melontarkan pandangan senada, supaya sistem penggiliran dapat dipraktikkan bagi menghadkan jumlah bilangan pelajar di sekolah.

“NUTP mencadangkan agar penggiliran ini dibuat pihak KPM bagi sekolah di kawasan yang tidak berisiko bagi mengurangkan kesesakan agar dapat memutuskan rantaian jangkitan COVID-19.

“Hanya sekolah yang ada kes dijangkiti COVID-19 sahaja yang perlu ditutup bagi tujuan sanitasi dan NUTP berharap agar penutupan sekolah berisiko ini tidak disulitkan dengan banyak sangat prosedur yang membabitkan banyak pihak,’’ katanya. – Bernama


Seludup PATI: Jangan kompromi biarpun pegawai berpangkat tinggi

Oleh Fazleen Safina

BANGI, 18 Zulkaedah 1441H, Jumaat – Tiada istilah berat sebelah dalam mengenakan tindakan ke atas mana-mana anggota pihak berkuasa yang menyalahguna kuasa dan melanggar undang-undang.

Presiden Persatuan Bekas Polis Malaysia (PBPM), Hussin Awang Ngah berkata, penguatkuasaan undang-undang adalah penting untuk diaplikasikan kepada setiap individu, tidak kira sama ada mereka berpangkat bawahan mahu pun memegang jawatan tinggi dalam sesuatu organisasi.

“Kalau dia langgar peraturan dan undang-undang, sama ada dia daripada PDRM (Polis Diraja Malaysia), ATM (Angkatan Tentera Malaysia), malah dari Jabatan Peguam, sekiranya dia salah, dia perlu ditangkap dan didakwa di mahkamah mengikut undang-undang sedia ada.

“Dalam masa sama, jangan ada kompromi dengan mana-mana pihak berkenaan, waima anggota penguatkuasa berpangkat tinggi sekalipun,” katanya ketika dihubungi Ismaweb.net hari ini.

Terdahulu, polis Johor telah menyerahkan kertas siasatan berhubung kes 18 pegawai serta anggota polis dan tentera yang ditahan pada 18 Jun lepas kerana disyaki terbabit dalam kegiatan penyeludupan pendatang asing tanpa izin (PATI) dan dadah kepada Pejabat Peguam Negara.

Ketua Polis Johor Datuk Ayob Khan Mydin Pitchay berkata, pihaknya kini menunggu arahan daripada Pejabat Peguam Negara untuk tindakan selanjutnya.

Katanya, kertas siasatan baki lima lagi suspek merangkumi tiga pegawai imigresen, seorang anggota polis marin yang masing-masing ditangkap pada 24 Jun serta seorang penolong pengarah imigresen yang ditahan pada 2 Julai lepas sedang dilengkapkan.

Mengulas lanjut, Hussin berkata, pelaksanaan undang-undang dan hukuman tanpa memilih bulu akan dapat membersihkan imej tidak baik dalam kalangan pihak berkuasa.

Malah, katanya, perkara itu akan menjadi pengajaran kepada individu dalam organisasi sama untuk tidak melanggar undang-undang.

“Kes langgar undang-undang dan salah guna kuasa bukan sekali terjadi dan bukan hanya berlaku dalam kalangan anggota PDRM dan ATM, malah jabatan lain turut terbabit.

“Contohnya sebelum ini Timbalan Pengarah JPN (Jabatan Pendaftaran Negara) sendiri turut terbabit dalam sindiket kad pengenalan palsu.

“Jadi, apabila penguatkuasaan dilancarkan dengan baik, meskipun kes sama berulang pada masa akan datang, tetapi sekurang-kurangnya perkara itu menjadi garis panduan kepada orang lain untuk berasa lebih khuathir dengan kes sebelum ini.

“Sebab ikut peraturan JPA (Jabatan Perkhidmatan Awam), bila seseorang penjawat awam ditahan dan dipenjara sehari pun terus kena buang kerja,” katanya.

Terdahulu, Ketua Polis Negara, Tan Sri Abdul Hamid Bador turut menyifatkan individu yang terbabit dalam kegiatan menyeludup PATI adalah pengkhianat negara.

Beliau berkata, anggota polis di sempadan negara akan ditukar sebulan sekali bagi mengelakkan untuk menjadi tekong menyeludup PATI.


Suspek utama Macau Scam ditangkap di hotel

KUALA LUMPUR, 10 Rabiulawal 1442H, Selasa – Polis Diraja Malaysia (PDRM) menahan seorang suspek lelaki disyaki terbabit sindiket Macau Scam dan perjudian secara dalam talian, yang melarikan diri selepas dibebaskan Suruhanjaya Pencegahan Rasuah Malaysia (SPRM), baru-baru ini.

Pengarah Jabatan Siasatan Jenayah (JSJ) Bukit Aman Datuk Huzir Mohamed berkata, suspek berkenaan ditahan di sebuah hotel peranginan di luar kawasan Lembah Klang.

Beliau berkata, operasi mengesan suspek dibuat susulan tindakan dia melarikan diri dari badan pencegah rasuah berkenaan pada 11 Oktober lepas.

“Suspek ditahan oleh pasukan JSJ Bukit Aman bersama dengan seorang wanita berikutan pembabitannya dalam sindiket berkenaan.

“Kedua-dua mereka kini ditahan dan akan direman di Kuala Lumpur,” katanya kepada pemberita hari ini.

Terdahulu pada 13 Oktober lepas, media melaporkan SPRM mengesahkan seorang suspek sindiket ‘cuci duit’ atau pengubahan wang haram yang dikaitkan dengan perniagaan beberapa selebriti tanah air, melarikan diri ketika hendak ditahan semula di bawah Akta Pencegahan Jenayah (POCA) 1959.

Berikutan itu, pada 16 Oktober lepas, polis mendedahkan butiran suspek yang dikehendaki polis bagi membantu siasatan tiga kes membabitkan penganjuran judi dalam talian di sekitar Kuala Lumpur dan Selangor. -Bernama


COVID-19 ditemukan dalam sampel bungkusan daging beku import

HONG KONG, 20 Rejab 1443H, Selasa – Pihak berkuasa Hong Kong mendakwa, menemukan virus COVID-19 dalam sampel yang diambil daripada bungkusan makanan import membabitkan daging lembu beku dari Brazil dan kulit babi beku dari Poland.

Pusat Keselamatan Makanan (CFS) dilaporkan mengambil 36 sampel untuk ujian daripada kumpulan 1,100 karton daging beku seberat 29 tan yang diimport dari Brazil melalui laut.

Ujian itu mendapati satu pembungkusan luar dan dua sampel bungkusan dalam disahkan positif COVID-19.

Pusat terbabit turut mengumpul 12 sampel daripada kumpulan 300 karton kulit babi beku seberat sekitar tujuh tan yang diimport dari Poland melalui laut.

Hasilnya, satu bungkusan dalaman diuji positif COVID-19.

“CFS telah mengarahkan pengimport terbabit untuk melupuskan daging lembu dan kulit babi dalam kumpulan yang sama.

“Selain itu, CFS akan meningkatkan persampelan produk yang serupa untuk ujian,” kata kerajaan dalam satu kenyataan, lewat semalam.

Hab kewangan global itu menggunakan strategi ‘dinamik sifar COVID-19’ seperti China, bertujuan untuk menghapuskan penyebaran wabak di setiap peringkat.

Pihak berkuasa Hong Kong mengambil langkah waspada ekoran gelombang jangkitan baharu yang semakin sukar untuk dikawal.

Ini kerana, jumlah jangkitan harian telah meningkat secara mendadak tahun ini, sehingga mencecah rekod 7,533 kes pada Isnin, yang mengatasi kapasiti saringan, hospital dan kuarantin kerajaan. – Agensi


Taliban larang wanita pergi taman, pusat gimnasium

KABUL,16 Rabiulakhir 1444H, Jumaat – Taliban memperkenalkan peraturan baharu apabila melarang golongan wanita mengunjungi pusat gimnasium dan taman.

Peraturan itu berkuat kuasa kepada kanak-kanak perempuan dan wanita di peringkat menengah.

Pada awalnya Taliban hanya menyekat wanita untuk keluar bekerja dan mengarahkan mereka memakai pakaian menutup kepala hingga kaki di tempat umum.

Jurucakap Kementerian Kebajikan dan Maksiat, Mohammed Akef Mohajer berkata, larangan itu diperkenalkan berikutan terdapat ramai wanita mengabaikan perintah pengasingan jantina.

Katanya, Taliban sebelum ini telah melakukan percubaan selama 15 bulan dengan mengelak penutupan taman dan gimnasium kepada wanita dan mengarahkan penggunaan hari yang berbeza bagi mereka.

“Bagaimanapun arahan berkenaan tidak dipatuhi dan telah dilanggar, keadaan tersebut memaksa kami melarang penggunaan gimnasium dan larangan ke taman,” katanya.

Malah dalam kebanyakan kes, Taliban mendapati wanita dan lelaki beriringan memasuki taman dan ada wanita yang tidak mengenakan hijab sepanjang berada di kawasan berkenaan.

Sementara itu, aktivis wanita, Sidaba Nazhand mempersoalkan hak wanita di Afghanistan apabila dilarang untuk ke gimnasium dan taman, bekerja dan sekolah.

Katanya, larangan tersebut tidak adil dan bukan hanya dikenakan kepada wanita tetapi akan memberi kesan kepada kanak-kanak. – Agensi.


10 premis judi haram dipotong bekalan elektrik

BUTTERWORTH, 1 Muharam 1442H, Khamis – Sebanyak 10 premis termasuk sebuah rumah teres yang diubah suai menjadi kedai dikenakan tindakan pemotongan bekalan elektrik selepas didapati menjalankan kegiatan judi ekor tanpa lesen dan perjudian dalam talian.

Ketua Polis Daerah Seberang Perai Utara ACP Noorzainy Mohd Noor berkata pihaknya turut menahan empat individu termasuk seorang wanita, kesemuanya berusia antara 20 dan 52 tahun, yang bekerja di premis terbabit.

Bercakap kepada pemberita pada operasi pemotongan bekalan elektrik di premis judi haram yang dijalankan dengan kerjasama Tenaga Nasional Berhad (TNB) di sini, beliau berkata kebanyakan premis terbabit pernah diserbu atas kesalahan sama.

Namun katanya mereka tidak serik dan menyambung semula kegiatan dengan berlindung di sebalik kedai menjual alatan telekomunikasi dan kedai dobi.

“Kali ini kami ambil tindakan drastik dengan kerjasama pihak TNB untuk memotong terus bekalan elektrik di lima premis di Mak Mandin dan lima lagi di Butterworth mengikut Seksyen 21A(1) Akta Rumah Judi Terbuka 1966,” katanya.

Beliau turut memberi amaran kepada pemilik premis agar tidak menyewakan kedai mereka kepada ejen perjudian tanpa lesen kerana mereka juga boleh dikenakan tindakan. – Bernama


Sweden pujuk Turkiye mohon sertai NATO

STOCKHOLM, 26 Syaaban 1444H, Ahad –Sweden akan meneruskan usaha memujuk Turkiye menarik balik sekatan ke atas negaranya berhubung kemasukan ke Pertubuhan Perjanjian Atlantik Utara (NATO).

Tindakan itu susulan Presiden Recep Tayyip Erdogan hanya membuka pintu penyertaan kepada Finland.

Menteri Luar Sweden, Tobias Billstrom berkata, pihaknya telah melaksanakan peranan dalam memenuhi sebahagian perjanjian dengan Turkiye yang ditandatangani kedua-dua negara Nordik pada Jun tahun lalu.

Malah, berjanji akan terus menghormati perjanjian berkenaan.

“Sweden telah melakukan apa sahaja yang dijanjikan selepas menandatangani perjanjian,” kata Billstrom.

Perjanjian Jun, membuka jalan kepada jemputan Sweden dan Finland ke NATO termasuk ikrar untuk mengelak melakukan sekatan senjata ke atas Turkiye dan memerangi keganasan.

Bagaimanapun, hubungan antara Ankara dan Stockholm menjadi tegang selepas Turkiye mendakwa Sweden tidak melakukan tindakan yang mencukupi dalam membanteras kumpulan dilabelkan sebagai pengganas oleh Turkiye.

Rundingan kedua-dua negara itu juga terhenti selepas kekecohan mengenai patung yang menyerupai Erdogan dinaikkan secara terbalik di bandar stockholm.

Ia termasuk tindakan aktivis sayap kanan yang membakar al-Quran di luar kawasan kedutaan Turkiye.

Walaupun Sweden telah memperkenalkan undang-undang antikeganasan yang lebih ketat selepas kejadian berkenaan, namun Erdogan tetap enggan meratifikasi permohonan Sweden.

Jumaat lalu, Erdogan mengulangi tuntutannya agar Sweden mengekstradisi kumpulan yang dilabelkan pengganas oleh Turkiye. – Agensi


Bahasa Melayu mampu kembali jadi bahasa antarabangsa

Oleh Ainul Illia Meor Suzurudin

BANGI, 1 Rabiulawal 1444H, Rabu – Potensi bahasa Melayu untuk kembali menjadi bahasa antarabangsa sebenarnya sangat kuat, kata Prof Datuk Perdana Dr Haji Abdul Malik.

Ketua Senat Fakultas Keguruan dan Ilmu Pendidikan, Universitas Maritim Raja Ali Haji itu berkata, dunia luar mengakui bahasa Melayu sudah menjadi bahasa antarabangsa sejak dahulu.

Yang menjadi persoalan sekarang, bagaimana pemilik dan penutur bahasa Melayu di Indonesia, Malaysia, Brunei, Thailand dan Singapura mahu mengupayakannya atau tidak, tegasnya.

“Jika kita bersatu mahu memperjuangkannya, ia boleh dilakukan melalui universiti, kerajaan.

“Insya-Allah, kerana apa, kerana dunia sudah tahu kehebatan bahasa Melayu sejak zaman dahulu, bukan era sekarang,” katanya ketika ditemui Ismaweb.net, hari ini.

Beliau membentangkan kertas kerja bertajuk ‘Permartaban Bahasa Melayu Sebagai Bahasa Antarabangsa’ di Kongres Antarabangsa Bahasa dan Tamadun Alam Melayu yang diadakan di Universiti Kebangsaan Malaysia (UKM), hari ini.

Mengulas lanjut, Prof Abdul Malik berkata, kepentingan bangsa asing terhadap dunia Melayu kini juga semakin lama semakin kuat.

Ini berikutan posisi kawasan Melayu sangat strategik di selat Melaka, di kepulauan Indonesia dan sebagainya, katanya.

“Mereka (bangsa asing) mengetahui bahasa Melayu banyak manfaat untuk urusan politik, urusan perniagaan, urusan pendidikan dan lain-lain,” katanya.

Bukan itu sahaja, kehebatan bahasa Melayu turut terserlah apabila ia kini juga sudah banyak dipelajari di universiti luar.

“Paling tidak sekarang ada 129 universiti luar belajar bahasa Melayu atau bahasa Indonesia. Jadi sangat-sangat mungkin ia menjadi bahasa antarabangsa.

“Kita harus berjuang. Kita harapkan ia  diiktiraf di Pertubuhan-Pertubuhan Bangsa Bersatu (PBB).

“Tidak boleh hanya Malaysia sahaja, tidak hanya Indonesia sahaja. Ini milik bersama, harus diperjuangkan bersama-sama. Kalau perlu atas nama ASEAN. Itu dia,” katanya.

Prof Abdul Malik menegaskan, pertama sekali perlu dilakukan adalah menunjukkan bahawa bahasa Melayu ini menjadi bahasa utama di ASEAN dan peringkat dunia.

“Tidak boleh hanya Perdana Menteri, Datuk Seri Ismail Sabri Yaakob sahaja berbuat demikian. Indonesia dan negara lain juga perlu bersama.

“Jadi pemerintah ini perlu saling bekerjasama dengan fokus antara lain memperjuangkan bahasa kita sehingga diiktiraf di PBB. Insya-Allah,” katanya.


Idea feminisme kesan kezaliman gereja pada wanita Barat

BANGI, 19 Rabiulakhir 1442H, Sabtu – Ideologi feminisme yang cuba menyusup masuk dalam masyarakat Islam, adalah hasil tekanan serta kezaliman dari gereja.

Tindakan gereja memandang rendah terhadap wanita menyebabkan golongan itu bangkit dengan idea feminisme menerusi pelbagai suara dan tuntutan hak.

Ketua Wanita Ikatan Muslimin Malaysia (ISMA), Dr Suriani Sudi berkata, gerakan feminisme ini awalnya melawan kezaliman Barat, namun diperluaskan idea itu ke dalam masyarakat Islam menerusi serangan pemikiran serta sistem pendidikan.

“Ramai golongan feminis seperti Sister In Islam (SIS) – yang aktif di Malaysia – adalah hasil rujukan Barat.

“Mereka belajar di Barat dan tanamkan idea-idea ini, yang akhirnya orang Islam pula memperjuang ideologi itu,” katanya dalam Webinar anjuran Munas V Mushida yang berlangsung secara virtual di YouTube, Hidayatullah ID, hari ini.

Selain Dr Suriani, webinar bertajuk ‘Meneguhkan Integrasi Muslimah Demi Tegaknya Peradaban Islam’ turut dijayakan bersama seorang lagi panel dari Indonesia, iaitu Ketua Umum Muslimat Hidayatullah, Dr Reni Susilowati.

Mengulas lanjut, Dr Suriani berkata, tahun 1923 adalah sejarah hitam bagi wanita Islam apabila gerakan feminis pertama wujud dalam negara Islam.

“Ia diasaskan oleh Huda Syaarawi dari Mesir yang menamakan gerakannya sebagai Al-Ijtihad Al-Nisa’i Al-Misri (The Egyptian Feminist Union).

“Ini sejarah hitam bagi wanita Islam, apabila ada umat Islam sendiri yang memperjuangkan agenda feminis dalam masyarakat muslim,” katanya.

Beliau berkata, ideologi feminisme mungkin ditolak oleh umat Islam sekiranya ia dipromosi sendiri oleh orang Barat.

“Sebab itu mereka berharap jika agenda ini dibawa sendiri oleh orang Islam, maka ia mudah diterima masyarakat.

“Jadi, kumpulan feminisme ini mula bergerak bebas menggunakan nama Islam seperti mana SIS, kononnya memperjuangkan wanita Islam daripada belenggu undang-undang Islam,” katanya.

Katanya lagi, gerakan itu akan menyerang integriti muslimah dengan menuntut hak sama rata, mempertikai hak tanggungjawab isteri, isu pemakaian tudung dan perjuangan pertandingan ratu cantik.

“Mereka ini kata aurat bukan satu tuntutan, dan ia hanya hak ketika zaman nabi sahaja.

“Inilah serangan untuk menormalisasikan feminisme,” katanya.


ISMA ucap takziah kepada mangsa gempa bumi Turkiye, Syria

BANGI, 16 Rejab 1444H, Selasa – Gerakan Islam, Ikatan Muslimin Malaysia (ISMA) merakamkan ucapan takziah kepada rakyat Turkiye dan Syria susulan gempa bumi yang melanda kedua-dua negara itu pada Isnin.

“Takziah diucapkan kepada mangsa gempa bumi di Turkiye dan Syria.

“Semoga Allah melindungi dan memudahkan urusan mangsa,” kata Presiden ISMA, Ustaz Muhammad Fauzi Asmuni dalam satu kenyataan, hari ini.

Menerusi kenyataan sama, beliau mengucapkan syabas kepada Kerajaan Malaysia kerana menghantar 70 pegawai dan anggota bagi membantu Operasi Mencari dan Menyelamat (SAR) mangsa kejadian gempa bumi di Turkiye.

“Syabas juga buat Kerajaan Malaysia yang turut prihatin dengan menyalurkan bantuan pasukan penyelamat seramai 70 orang ke Turkiye.

“Semoga anggota yang terlibat selamat pergi dan pulang,” katanya.

Terdahulu, Menteri Luar, Datuk Seri Dr Zambry Abdul Kadir berkata, Malaysia menghantar pasukan bantuan susulan arahan Perdana Menteri, Datuk Seri Anwar Ibrahim atas dasar kemanusiaan dan jalinan hubungan yang erat antara kedua-dua negara.

Pegawai dan anggota terlibat membabitkan Pasukan Mencari dan Menyelamat Khas (SMART); Pasukan Khas Bahan Kimia Berbahaya (HAZMAT) dan Unit Anjing Pengesan (K9), Jabatan Bomba dan Menyelamat (JBPM) dan Pasukan Perubatan, Kor Kesihatan Diraja, Angkatan Tentera Malaysia (ATM).

Kejadian gempa bumi melanda tenggara Turkiye pada jam 4.17 pagi waktu tempatan, diikuti dua gempa susulan yang melanda wilayah Gaziantep.

Selain Turkiye, negara jiran Syria dan Lubnan turut terjejas.


Perdana Menteri bentang RMK12 Isnin ini

KUALA LUMPUR, 18 Safar 1443H, Sabtu – Perdana Menteri Datuk Seri Ismail Sabri Yaakob akan membentangkan Rancangan Malaysia Ke-12 (RMK12) yang akan menjadi landasan hala tuju pembangunan lima tahun negara di Dewan Rakyat, Isnin ini.

Ismail Sabri dijadual membentangkan RMK12 bagi tempoh 2021 hingga 2025 itu pada 11.30 pagi selepas sesi soal jawab lisan.

Berhadapan pandemik COVID-19 di penghujung Rancangan Malaysia Ke-11 (RMK11) selain perubahan pimpinan kerajaan, pembentangan RMK12 dipinda sekurang-kurangnya dua kali daripada tarikh asal pada 6 Ogos tahun lepas kepada Januari tahun ini, sebelum akhirnya dibentang pada Isnin ini.

Bersesuaian tema Keluarga Malaysia, RMK12 dijangka memberi keutamaan kepada aspek kebajikan dan perlindungan sosial masyarakat yang merupakan penggerak ekonomi negara dengan projek-projek pembangunan akan turut lebih berpaksikan rakyat berbanding projek-projek mega baharu.

Ini sepertimana dinyatakan Menteri di Jabatan Perdana Menteri (Ekonomi) Datuk Seri Mustapa Mohamed sebelum ini bahawa pandemik COVID-19 yang berpanjangan sejak awal tahun lepas telah mengubah corak perbelanjaan kerajaan dalam merangka masa depan negara yang kini lebih menumpukan kepada perkembangan pascapandemik bagi lima tahun akan datang.

Walaupun projek-projek mega baharu bukan lagi keutamaan, Mustapa berkata projek-projek mega sebelum ini yang sedang berjalan seperti projek Sistem Transit Rapid (RTS) Malaysia-Singapura akan terus dilaksanakan.

Beliau berkata projek-projek baharu seperti pelabuhan dan lapangan terbang yang boleh membantu meningkatkan ekonomi negara sudah pasti akan dirancang kerajaan dalam belanjawan tahunan sebaik ekonomi negara kembali pulih yang dijangka pada 2023.

Selain itu, sepertimana Rancangan Malaysia yang lain sejak mula diperkenal pada 1966, fokus kerajaan dijangka akan turut menjurus ke arah merapatkan jurang pembangunan antara negeri dengan lebih banyak perbelanjaan negara akan diagihkan bagi membangunkan negeri-negeri kurang maju.

Sementara itu, menurut portal rasmi Unit Perancang Ekonomi (EPU) Jabatan Perdana Menteri, RMK12 merupakan bahagian terakhir dalam Pelan Pemulihan Negara di bawah pendekatan 6R iaitu ‘reform’ (resolve, resilient, restart, recovery, revitalise) yang akan membina asas kukuh dalam membentuk sebuah negara berteknologi dan berpendapatan tinggi dengan pengagihan yang lebih saksama.

Ini sekali gus bagi membolehkan Keluarga Malaysia mengecapi kehidupan yang lebih bersatu padu, harmoni dan bermaruah dengan mengetepikan segala perbezaan dan meraikan kepelbagaian.

Menurut takwim mesyuarat Dewan Rakyat yang dimuat naik dalam laman web rasmi Parlimen Malaysia, sesi perbahasan RMK12 akan bermula pada 28 September hingga 4 Oktober, sebelum penggulungan oleh menteri-menteri berkaitan. – Bernama